SIEMENS ETA NAZIONALSOZIALISMOA (edo langileen espetxea) – Ekintza Zuzena\nPublished on 2004-12-17 2019-01-24 by admin\n«Azkeneko bi Urteetan Siemens kontsortzioak 150. urtemuga ospatu du. Une honetan, Europako elektrizitate eta elektronikaren arloko entrepresarik haundiena dugu, bere etekinak etengabe gora doazelarik. Esate baterako, iazko balantzean etekinak %20a igo ziren: 2500 milioi Marko.»\nZER EKOIZTEN DU SIEMENSEK?\nElektrizitate eta elektronikaren inguruko ia edozer aurki dezakegu: sistima eta zirkuito ezberdinetarako osagaiak, ordenagailuak, etxerako elektratresnak, medikuntzara orientaturiko teknologia, garraiotarako teknologia,… eta abar. Azken urteetan gero eta gehiago armak eta teknologia militarrik aurreratuena, eta baita teknologia atomikoa ere. Hau dela eta, Alemanian eta Erdieuropako beste zenbait herrialdeetan, antifaxistez gain, talde ekologista eta antimilitaristek ere boikot kanpaina antolatu dute.\nBaina kontsortzioa ez dute bakarrik Siemens izena dute entrepresek osatzen. Benetazko kapital inperioa dela esan dezakegu, bere eskuak AEG-Telefunken, Man, Dornier, Thyssen, Philips, Bosch eta abar bezalako marka garrantzitsuetan aurkitzen ahal ditzakegularik.\nBaina nola lortu zuen entrepresa honek gaur egun den kontsortzio haundia izatera heldu?\nSIEMENS ETA GERRA\n1933ean, masen paranoia militarista eta nazionalista Europa guzian zehar hedatzen ari zelarik, naziek Alemanian boterea hartu zuten. Proiektu politikoa garatzeko, Hitlerrek armata boteretsua behar zuen, eta armen ekoizpen masiboa hasi zen Alemanian.\nEgoerari moldatuz, errekonbertsioari ekin zion entrepresak, eta 1937n entrepresaren gaitasunaren %85a zuzen edo zeharka armetarako erabiliak ziren osagaiak ekoizteko erabiltzen zuen.\nNazien hornitzaile nagusia izan zen Siemens, eta gerraren ondorioz Europa guzia pobretzen ari zen bitartean, entrepresak negozio bolumena bostkoiztu zuen.\nSIEMENS ETA ESKLABUTZA\n1940n Siemens beharturiko langileak erabiltzeari ekin zion. Kontsortzioaren esanetan, ekimena ez zen haiena, naziena baizik, Siemens historia guzian «kontsortzio aurrerakoi eta soziala» omen baitzen.\nLehendabiziko esklabuak juduak izan ziren. 1941ko kailan Berlingo lantegian 3500 judu ari ziren, eta gehiago beste hirietan, baina deportazioak hasi eta 1943ko Otsailan azkenekoak heriotz eremuetara eraman zituzten.\n1940ko udazkenan atzerritik ekarritako lehendabiziko esklabuak erabiltzen hasi ziren, eta hiru urte beranduago langileen %30a ziren.\nEsklabuen plantila heterogeneoa zen aras: atzerritarrak, gerra-presoak, alemanak (juduak eta ez juduak), protestanteak, liberalak eta aurrerakoiak… Langile hauentzat «entrepresa egoitzak» eraiki zituzten.\nEntrepresa egoitza hauek kontzentrazio eremuekin puntu aunitz amankomunean badituzte ere, ez ditugu nahastu behar. 1942ko udaberrian Siemensek 135 «enpresa egoitzak» zituen. Karl Hein Roth ikerlearen esanetan «erizpide ekonomikoz planifikaturiko langileen espetxeak» ziren, eta bertan izua, kontrola, tortura eta zigor ziegen bidez, ekoizpenaren igoera lortzen zuten.\nHoni buruz 1941tik aurrera kontsortzioko zuzendaria izandako Hermann von Siemens, 1946an, gerra bukatuta zegoelarik zera esan zuen: «atxilotutakoak pozik ziren entrepresan aritzeko aukeragatik» (!!) eta baita «bizi baldintza latzak izatearen seinalik ere ez zegoela».\nSIEMENS ETA KONTZENTRAZIO EREMUAK\nEsan bezala, kontzentrazio eremuetako presoak ere erabiliak izan ziren, lantegirik haundienak Ravensbruck, Buchenwald, Gross-Rosen, Auschwitz, Flossenburg eta Sachsenhausenen zirelarik. Bertako egoera azaltzeko Ravensbruck hartuko dugu adibidetzat.\nBertan Siemens eta Halskek zuten lantegia, eta han aritzen ziren 2.300 emakumeak 20 etxoletan bizi ziren, bertan elikagai eza, gaixotasunak eta izua eguneroko errealitatea zirelarik. Errepresioa SSko ikuskatzaileek eta Siemensko langile arruntek (arduradunak) bideratzen zuten. Bertan izandako emakume baten esanetan, «egunero arduradunaren batek SSko funtzionari batekin kontrola egiten zuen, eta ardunadunak norbaitek azkarrago egiten ahal zuela lana erabakiz gero, egunean behin torturatzen zuten».\nRavensbrucken instalazioa eta egoera honen tamalgarriak izatearen ardura kontsortzioak zuen, elikadura, etxebizitza eta abar ez baitzeuden gobernuaren eskuetan. Esan beharra dago ere, torturatzeko erabakia Siemenseko arduradunek, eta ez SSk hartzen eta burutzen zutela gehienetan.\nSIEMENSEN LANGILEEKIKO ARDURA\nGerraren ondoren buruturiko Nurembergeko Epaiaren erabakiak «beharturiko lana gizadiaren aurkako krimentzat» hartu zuen. Baita Europako Parlamentuak 1986ko Urtarrilaren 16an zera erabaki zuen «entrepresek legezko ardura eta ardura morala dute, izandako esklabuei indemnizatzeko».\nAzken kalkuloen arabera, faxismo garaian 12 milioi pertsona esklabu aritu ziren. Gerra hotsaren bitartean, gobernu federalak Eki-Europan bizi ziren Nazionalsozialismoaren biktimak onartu zituen, eta diru publikoaz fundazio bat eratu zuten, Polonia, Bielorrusia, Errusia eta Ukraniakoek 200-1.000 Markoetako indemnizazioa altxatu zutelarik. Beste herrialdeetakoek (Txekia, Eslobakia, Ungaria, Serbia… eta abarrekoek) ez zuten ezer jaso. Baina esklabuek erabili zituzten entrepresek (Siemens, IG-Farben eta Volkswagen batez ere) ez dute dirurik jarri.\nSiemensek ez du inolako ardura moralik bere gain hartzen. Bizirik atera ziren Juduentzat 7 milioi Marko eman zituen. Hagitz gutti da hau, 2.203 judu besterik ez baitziren bizirik atera eta bakotxak 3.303 marko besterik ez zituen altxatu.\nBaita esklabizaturiko alemanek ere erraparazioaren zain daude: jubilazioa kotizatzea, soldatak ordaintzea eta torturak eta gaixotasunak indemnizatzea esijitzen dute. Emakume batek salaketa bideratu zuen, baina arras politikoa zen sententziaren arabera, Siemens errugabetzat hartzen zuen eta errudun bakarrak SSkoak zirela zioen. Ez zuen kontutan hartzen entrepresak bertan lorturiko etekin guziak entrepresak, eta ez gobernuak hartu zituela eta hazteko erabili zituela.\n(Iruineko Talde Anarkista)\nNúmero 23, Euskaraz\nPrevious Previous post: TRAS LA REVOLUCIÓN TECNOLÓGICA DE LA VIDA SE AGAZAPA LA SOMBRA DE LA MUERTE\nNext Next post: SIEMENS Y EL NACIONALSOCIALISMO (o la carcel de los trabajadores)


Egunkaria Guardia Zibilak hartuta, eta hainbat lagun atxilotuta Sustatu.eus - Teknologia albisteak\nEgunkaria Guardia Zibilak hartuta, eta hainbat lagun atxilotuta\n2003-02-20 : 09:02\nEuskaldunon Egunkariaren Andoaingo egoitza, eta Bilbo, Gasteiz eta Iruñea hiriburuetako bere egoitzak Guardia Zibilak hartuta. Martxelo Otamendi zuzendaria eta beste hainbat lagun atxilotu dituzte.\n(Azken ordua:17:20) Xabier Lekuona: bihar kalean izango gara. Oraindik ez dakigu zein izenekin aterako garen. Legezkoa da oraindik Egunkaria marka, kontrakorik inork ez baitigu adierazi, baina izena arazo balitz, beste marka batekin aterako gara. Euskaldunon Egunkaria erreferente da Euskal esparru komunikatiboan eta izango da!\n(Azken ordua:17:08) Pello Zubiria: duen osasun egoera larria da. Daukan gaixotasuna izanda ere medikamenduak hartzen ere ez diote utzi. Etengabeko medikazioa behar du eta elikatzeko modu zaindua Horrelako egoera bat jasateko zailtasunak izango ditu.\nOraingo zuzendariaz gain, beste hauek ere atxilotu dituzte:\nJoan Mari Torrealdai, Jakin aldizkariko zuzendaria eta Egunkariako administrazio kontseiluko lehendakaria.\nIñaki Uria Egunkariako kontseilari ordezkaria.\nFermin Lazkano jerente izandakoa.\nXabier Oleaga, zuzendariorde izandakoa eta Ikastolen Elkarteko komunikazio arduraduna orain.\nPello Zubiria zuzendari izandakoa, eta Argia aldizkariko kazetaria.\nTxema Auzmendi, Herri Irratiko zuzendariordea.\nLuis Goia, bazkide sortzaile izandakoa\nBeste atxilotu bat (10:22) , Inma Gomila. Bitartean Andoain Guardia Zibilak hartua dago. Patrolak eta Guardia zibilak Egunkariako edifizioaren teilatuan.\nSarean, egunkaria.com domeinuan ez da ageri Egunkaria. Konexioak huts egiten du. Joan Mari Torrealdaik zuzentzen duen Jakin aldizkariaren gunea ere, Jakingunea.com ez dago irisgarri.\nMiaketak, Egunkariaren egoitzez gain, Ikastolen Elkartearen egoitzan (Donostiako Anoeta auzoan) eta etxe partikularretan izan dira edo izaten ari dira.\nBilboko eta Irueko egoitzak zigilatuta. Egunkaria.com eta lotutako beste gune batzuk ez dira ageri sarean. ( azkena 15:00)Euskalgintza, politika, sindikatu... eta abarrekoen hainbat adierazpen oraintxe jasoak\n(Azken ordua 14:33) Zapatuan MANIFESTAZIOA egingo da Donostian itxialdi honen kontra. Horixe erabaki dute Andoinen batu diren sindikalistek, politikariek eta euskaltzaleek. Horixe adierazi du Xabier mendigurenek.\nManifestazioa arratsaldeko 5etan izango da Donostian. Antiguo-Bulebar izango da ibilbidea.\nEguneraketa, 11:22: Euskaldunon Egunkariako Zuzendari ordeak esan duenez, orain buruan duten gauza bakarra bihar Egunkaria kalean izatea da. Ahalegin guztiak egingo dira, Xabier Lekuonak Euskadi Irratian esan duenez.\n(Eguneraketa 11:34) Jakin aldizkarian sartu da Guardia Zibila, oraintxe Radio Euskadin entzun dudanez. Egunkariako langileak lanean hasi dira, bihar egunkaria karrikan egon dadin ahaleginak egiten. Zuzendari ondokoek eta arduradunek telefonoak interbenituta dituzte.\n(eguneraketa 12:00etan )Argiako lagunek esan digute beraien egoitzan ere sartu direla. Beraiek bidalitako gutuna irakurri dezakezu azpian.\n(Eguneratua 12:40) Goienako langile guztiok kale agerraldi bat egiten egon gara eta oraintxe heldu gara berriz lanlekura. Gaurko notizia Egunkariari egin diotena da eta horixe jorratuko dugu egun guztian.\nBerriak, jakin ahala, erantzunetan eta tarte txiki honetan ere emango ditugu.\n(Azken ordua: 13:39 ) Azkarraga justizia kontseilariak egin ditu adierazpenak Bruselatik: Juezek berba egin dezatela eta ordura arte isil dadila Jose Maria Michavila Justizia Ministroa. Aski da!\n2003-02-20 : 09:31\nEuskadi Irratiak esan berri du Bilboko Egunkaria-ren bulegoak zigilatuta itxirik utzi dituela Guardia Zibilak.\nEz dakit atxiloketekin zer ikusirik duen, baina oraingoz ez dut lortzen Egunkaria-ren webgunera sartzerik.\n2003-02-20 : 09:40\n< Irratiak esan berri du Bilboko Egunkaria-ren bulegoak zigilatuta itxirik utzi dituela Guardia Zibilak.\nIrratiren batek esan omen du Txema Auzmendi administrazio kontseiluko kidea ere atxilotuen artean ote dagoen. Aixkireok, eutsi erauntsi honi ere! Euskaldunak izate hutsak min egiten die eta! Bertako langile eta laguntzaileoi pazientzia, adorea eta elkartasuna, noski.\n2003-02-20 : 09:47\nNire elkartasuna adierazi nahi diet Egunkariko langile eta lagun guztiei. Hor izango gara kaleetan elkartasuna adierazteko!!\n2003-02-20 : 09:57\nBerba egitea galazotzeaz ganera, leidutea be galazo gura doskue, ikustea, pentsatzea, sentitzea, izatea galazo gura doskue. Ni neu eutsiteaz kokoteraino nau, ezer konponduteko ahalegine egin eta mailetute kokildu beharraz. Euskaldunok euskeraz zer leidu barik utziko gaitue eta bitartean komunikabide espainol eta soldatapekoek kafesnetan buzti eta iruntsiteko gezurrak kikaratuko deituez egunero, babes eta inpunitate guztiegaz. Egurre emoten hasten ez bagara hemen ez dau zer eginik.\n2003-02-20 : 10:06\nBihar ezingo dute Euskaldun Egunkaria kaleratu. Hamahiru urteko etengabeko ibilbidea geldiarazi diete. Bere egoitza guztiak itxi ditu guardia zibilak Juan del Olmo, Auzite Nazionaleko epailearen aginduz.\nEuskal prentsan jarduten duen behargin honek ere, elkartasuna adierazi nahi dizue guzti-guztioi.\n2003-02-20 : 10:26\nOspitalera joan aurretik bi gauza egin nahi ditut: nire haserrea azaldu, ez dago-eta eskubiderik horrelako astakeriak egiteko. Eta elkartasunik beroena erakutsi atxilotuei eta haien senitartekoei. Eutsi goiari eta, zu Pello, zaindu bereziki. Besarkada bat.\n2003-02-20 : 10:44\nEzin dut nire amorrua gorde. Ezin dut ixilik egon. Nire lehenbiziko lantokia izan zenari, hainbertze lagun, irakasle, adiskide ditudan egunkariari egin dioten erasoa ezin dut onartu.\nNik webgunean sartzea lortu dut, baina sakeleko telefonoa ezin erabil dezaket, ez deiak hartzeko, ez deiak jasotzeko ere. Eta berdin gertatzen zait nire lankideetako batzuekin solasten saiatzen banaiz.\nGaizki pentsatzen hasita, nire inhabilitazioa abiarazi zuen epaile berak eman du Egunkariaren aurkako urratsa. Eta gaizki pentsatzen hasita, nire aurkako autoetan Egunkariako kolaboratzaile eta langile ohia nintzela erraten zutenean, ETAko egunkaria zela erraten zuten.\nEz da goiari eusteko unea, aitzinera jotzeko unea da. Herri hau ezin uler dezakegu euskarazko egunerokorik gabe. Ez bederen orain, 12 urte geroago. Ez gaituzte isilduko. Ni, bederen, ez naute isilduko.\nDon Federico Jimenez Losantos\n2003-02-20 : 10:56\nZe ostia da hau? Egunkaria itxita. Euskarazko periodiku bakarra itxita. Espainian denek txalotuko dute erabaki hau. Zer egingo du EAJk?\nGai izango al gara Egunkari berri bat sortzeko? Aterako al da bihar zerbait, Eginek Euskadi Informacion atera zuen bezala?\n2003-02-20 : 11:16\nZer ez dakit, baina Xabier Lekuona zuzendariordeak Euskadi Irratian erran du, zailtasunak zailtasun, gaurko erronka, Egunkaria bihar kioskoetan izatea dela. Eta Xabierrek erran badu, zer edo zer, bihar kioskoetan izanen da.\n2003-02-20 : 11:19\nKomunikabideak ixtea antzezlan klasiko bihurtu da dagoeneko. Oraingo honetan Egunkariaren zarratzea programatu digute Madrilen. Bederatzi aktore nagusi eta oihala lehenbailehen eraitsi beharra.\nKultura atari honetatik ere elkartasuna!\n2003-02-20 : 11:20\n>Egurre emoten hasten ez bagara hemen ez dau zer eginik.\nEgur klase batek ekarri du, nire ustez, inpunitate klase hau.\nEgur klase bat, batez ere (eta besteak beste) herri mugitu honen desmobilizazioa ekartzen ari da.\nNi, Asier bezala, hor izango naiz kaleetan, eta ahalik eta herri-jende gehienarekin egon nahi dut.\nNi, Jon Abril bezala ere amorruz nago, eta ni ere ez naute ixilduko.\nAreago, gaur goizetik hasi naiz mugitzen nire aletxoa jartzen (kartelak kalean jartzen, eta nire lankideen artean informazioa banatzen).\nMugi gaitezen; jadanik; erne egon gaitezen; ahal dugun neurrian parte har dezagun; erantzun erabatekoa eman behar dugu.\nEAJ inguruko euskaltzaleei eskaera berezi bat: mugi zaitezte, eta presioa egin ezazue, ahal duzuen neurrian, goitik ere erantzun ahalik eta betekoena eman dezaten, epelkeriarik gabekoa.\nEta Federico Jimenezi: ez dute itxiko Egunkaria; behar den guztia, guztia, inteligentziaz eta era antolatuan egin dezagun, burutik ere pasa ez dakien airea bezala behar dugun egunkari ixtea.\n2003-02-20 : 11:29\nAupa Jon... Egunkariaren barruan zer gertatzen ari den badakizula ematen duenez, mesedez, zerbait gehiago jakitekotan abisatu, ea bihar Egunkaria kioskotan izango dugun edo berriro ere euskara "klandestinitatera" pasako diguten...\n2003-02-20 : 11:31\nBerba bakarra esateko: Aurrera!\nGauza bakarra egiteko: aurrera!\nEgunkaria sortu zen, oztopo guztien gainetik. Biharko Egunkaria da lehentasuna orain, eta etzikoa!\nGuztion artean egin dezagun hori, eta hobea ahal bada.\nBakoitzak eman dezala eman behar duen erantzuna.\nEuskaldunok papera behar dugulako, paper aktiboan herri honen egunerokoan.\nEta atxilotuei, nire elkartasunik handiena.\nEuskaldunon Egunkarian kazetari izandakoa\n2003-02-20 : 11:32\nHitzak higatuta daude, nonbait. Paralizatu egin nau astakeria berri honek (eta astakeria hitza bera hain dago higatuta\n). Kirmen Uribek idatzi duen bezala: "Inperfektua da hizkuntza, higatu egin dira zeinuak / errotarri zaharrak bezala, ibiliaren ibiliz. Horregatik, / ezin da esan Maitasuna, ezin da esan Edertasuna, / ezin da esan Elkartasuna, ezin esan. / Ez zuhaitz ez erreka ez bihotz. / Ahaztu egin da antzinako legea".\nDena dela, inperfekzio guztiak kontuan hartuta ere, hitz bakarra bururatzen zait une hauetan: Elkartasuna. Letra larriz, edo letra txikiz, berdin dio. Euskaldunon Egunkariarentzat.\nZerbait egin beharko dugu.\n2003-02-20 : 11:33\nEzin dut sinetsi gaur goizeko mailukada jo digutenik. Jonek bezala, nire lehendabiziko lantokia izan zena, hainbeste ikasitako lekua, hainbeste lagun eta lankide ditudan komunikabidea, bertan lanean hasi baino lehen ere, duela 13 urte ilusioz bultzatu genuen proiektua, egun kolaboratzen dudan EGUNKARIA... Derrepentean itxita.\nZer esan dezaket? Bada, nire laguntza guztia izango duela proiektuak kalean, sarean, gizartean jarrai dezan. Aurrera EGUNKARIA, aurrera euskal gizartea. Ez gaituzte ixilaraziko!\n2003-02-20 : 11:36\nArgi zegoen Madrilekoak ez zirela Garzonen iazko erabakiekin konformatuko. Gure herri eta kulturaren kontrako hurrengo pausoaren zain egon gara eta hemen da. Eta orain zer? Legezkanpoko manifa bat, egur apur bat jaso, seguruenera polemika apur bat ere, eta aste batzuk barru dena ahaztuta eta hurrengoaren zain. Gureak egin du horrela jarraituz gero. Gure Jimenez Losantos maitearekin bat nator ni ere: zer ostia egingo du PNVak orain?\nPD: Atzerrien daroat denporaldi bet ta gaur goixean interneten barriek ikusi dodazenean odola binagrea letxe parau jat. Gezun baten zeuok danok be honantza etorri behako zarie. Eztait eutsi gogor esateak zeozetako balioko dauen, baia eutsi gogor.\n2003-02-20 : 11:49\nLehenik eta behin nire elkartasun osoa Euskaldunon Egunkariko langile guziei, eta atxilotuei bereziki.\nAipatu, halaber, Egunkaria ez ezik inguruko beste zenbait proiektu ere bertan behera geratu direla (oraingoz, bederen), hala nola www.euskalerria.org guneko e-posta zerbitzua, zeinetan askok eta askok geure emaila baikenuen.\nUrtetako lana suntsitu nahi dute, eta ia begiak malkoz josiak dauzkagun honetan, ukabilarekin ttantta eta mukiak alboratu eta aurrera egitea premiazkoa da, nola edo hala. Egia esan, ez du nere mingainak (ezta nere tekla gaineko hatzek) dantzarako gogo handirik, lau hitz hauek balio bezate beraz nere amorru eta minak azaltzeko. Besterik ez.\nHaitz Rodriguez (kazetaria)\n2003-02-20 : 11:51\nUne honetan, gure lan tresna guztiak, gure lan ordu guztiak, EGUNKARIAko arduradun eta langileen eskura paratu behar ditugu. Uneotan danok gara EGUNKARIA eta bihar karriketan behar dugu. 12 ordu ditugu biharko EGUNKARIA egiteko.\nXabier Lekuonari: nahi duzunerako gaituzu.\n2003-02-20 : 11:52\nAUPA Petxa, J. Eskisabel eta gure Egunkariako gainontzeko langileak... eta jabeak... eta bultzatzaileak... eta erosleak... eta irakurleak... eta euskaraz bizi nahi dugun guztiok...\nEz da goiari eusteko momentua, "goi" hori oso behean daukagu-eta.\nEta zuek, "jo, ke pasada" edo "baina zergatik...?" eta horrelakoak esaten zabiltzatenok, utzi zurikeriak alde batera eta ERANTZUN !!\nNola? Bada, Del Olmo eta Garzonen lagunak diren periodikuak EROSTEARI UTZIZ !!\nBai, bai, Errealaren eta Athleticaren entrenamenduen kronika luzeenak eta eskela gehien dituzten periodiko horiek EROSTEARI UTZI !!\nIzan gaitezen serioak...\nGORA EGUNKARIA !!\njose ramon egiluz\n2003-02-20 : 11:57\nGoizean goiz jaso dut Egunkariari eta Egunkariko langileei eta sortzaile zenbaiti gertatutakoa eta hemendik nire elkartasuna adierazi nahi diet eta bide batez bihar edo etzi beste egunkari bat kaleratzen badute, nirekin eta beste askorekin kontatzeko.\nKomenigarria litzateke, hala ere, lehenbailehen Egunkariko zuzendaritzarekin eta langileekin harremanetan jartzeko helbideren bat bideratzea (elkartasun mezuak, laguntzeko eskaintzak, elkartasuneko manifestu bat idazteko atxikimenduak...)\nEa inork horrelako helbideren baten berri duen!\nAupa Egunkaria eta Egunkariako langileak!!!\n2003-02-20 : 12:04\nJakin aldizkarian sartu da Guardia Zibila, oraintxe Radio Euskadin entzun dudanez.\nEgunkariako langileak lanean hasi dira, bihar egunkaria karrikan egon dadin ahaleginak egiten. Zuzendari ondokoek eta arduradunek telefonoak interbenituta dituzte (nirea sarearen matxura bat ei da, baina ez dut frogatzerik izan).\nEAJ, EA, SA, LAB, ELA eta Elkarriko kideak Andoaingo egoitzaren atarian daude.\n2003-02-20 : 12:05\nEraso bortitza dudarik gabe.\nAdierazpen Askatasuna jo dute.\nGuk gure aldetik, argitarapen irekia garen aldetik, gaur gure lan guztia (lan boluntarioa) Adierazpen Askatasunaren alde egingo dugu.\nGure atariko portada aldatu dugu, eta jendeak erabili beza, nahi duena idatzi, ikusitakoa kontatu, eta mobilizatzeko.\nAdierazpen Askatasuna! gure oihu bakarra.\n2003-02-20 : 12:09\n> Ez dakit atxiloketekin zer ikusirik duen, baina oraingoz ez dut lortzen "Egunkaria-ren webgunera":http://www.egunkaria.com/ sartzerik.\nJakin ez dago sarean: Jakingunea.com\nEgunero Tolosaldeko egunkaria ez dago sarean: egunero.info\nEuskararen Gizarte Eragileen Kontseilua ez dago sarean: Kontseilua.org\n2003-02-20 : 12:14\nSare bat osatzeko asmoa dago, baina oraindik zeregin horretan dabiltza langileak. Euren zain egon beharko dugu. Asmoa herri guztietan laguntzarako taldeak sortzea da (informazioa helarazi, mobilizazioak antolatu...). Oraingoz ez da bertzerik prestatu. Jakin bezain azkar zabalduko dugu informazioa\nGoienako Zuzendaritza Batzordea\n2003-02-20 : 12:21\nEuskaldunon Egunkariaren kontrako operazioaren aurrean Goienako zuzendaritzak honako hau adierazi nahi du:\nBenetan larria iruditzen zaigula aspaldian euskalgintzako erakundeek jasaten ari diren eraso bolada amaigabea eta oraingo hau horren azken adierazlea dela.\nInolako epairik gabe komunikabide bat ixtea adierazpen askatasunaren aurkako ekintza justifika ezina iruditzen zaigula.\nGure elkartasuna adierazi nahi diegula atxilotuei eta beren senideei eta Euskaldunon Egunkariako langile eta irakurleei, eta euskarazko komunikabideak defendatzeko eta garatzeko ahaleginean elkarlanean jarduteko gure prestutasuna azaldu nahi diegula.\n2003-02-20 : 12:22\nHasteko, gure elkartasuna, amorrua, ...\nKuriositatez. Atzo, Martxelo Otamendi\nAzpeitian izan genuen hitzaldi bat ematen.\nEuskal Kioskoaz aritu zen, hutsuneak, apustuak...\nEta gaur, hau.\n2003-02-20 : 12:27\nElkartasuna Egunkariako langile eta irakurle guztiei. Egoera hau zalatu egin behar dugu. Ez gaitezen ixildu !\n2003-02-20 : 12:35\nVenemerita Egunkariako teilatuan pasiatzen ibili zeneko eguna ez dut nahi etsipenaren beste pausu bat bezala oroitu nahi. Adierazpen askatasuna aspaldian arrastaka dabilen arren gaurkoa aspaldiko argazkirik eraginkorrena izan da. Nere euskal nortasuna indartzea besterik ez dute lortu, eta euskaraz bizitzen jarraitzeko bultzada eman didate beren eraso faxista honekin. Zurikeriaren gonapean ezkutatzen diren lotsagabeei erantzuteko garaia dutela errepikatuko diet berriro, sufritzen ari garen zirko hau ez dugula merezi. Herri honek hitz errazak baino ekintzak behar dituela. Euskara ahoan hartuta aurrera egin behar dugu diktadura honek zapalduko ez bagaitu. Animo Egunkariako langileei.\nEl Mundo-n agertzen denez (http://www.elmundo.es/elmundo/2003/02/20/espana/1045734068.html), EAJk horixe bera dio, "euskara eta euskal gizartearen kontrako erasoa dela"...\n2003-02-20 : 12:38\nNeu ere, zuek bezala, ikaratuta nago, astakeria berri hau ikusita. Lotsa eta burua galdu dute, dagoeneko ez dute inhibizio zipitzik ere. Honen aurrean aserre eta sumina da guztiok inbaditzen gaituen sentimendua. Erreakzioa, baina, zenbait eta adimentusago izan, hainbat eta eraginkorragoa izanen da. Zentzuz jokatu beharra dago, bai etxeko jendeari eta bai mundu guztiko jendarteko iritziari erakusteko zer nolako "zuzenbidezko estatuan" bizi garen, non gobernuarekiko bestiritzia sostengatzen duten hedabideak ixten diren, Konstituzio Auzitegiko Jarburuak gogoak ematen dizkion astakeriak ia kritikarik gabe egiten dituen ea.\nArgi erakutsi eta aditzera eman behar zaio gizarteari klausura honek ez duela ikustekorik ustezko terrorismo delituen jazarpenarekin, herri eta kultura baten desgerrarazte estrategia batekin baizik. Estrategia honen kontra bide zibilizatuen bitartez, zentzuz eta zuhurki jokatu beharra dago, etsaiaren mesederako aritu nahi ez badugu, bortizkeriaren aitzakia baliatzerik izan ez dezan.\nGainerakoan, ez kezkatu. Gaitz handien ondoren, onura asko etor daitezke. Euskal Herrian badago eta egonen da ere nahiko indar gure euskarazko hedabideei eusteko, kosta ala kosta. Ez gaituzte suntsituko. Epe luzera agian indartzen gaituzte, nahi gabe.\nIzan gaitezen bipil eta zentzudun!!!\n2003-02-20 : 12:43\nOraingoan ere ez gara kapaz izango erantzun antolatu eta ganorazko bat emateko?\nEz du gai honek Euskalgintza osoa ados jartzeko nahikoa larritasunik?\nIzan daiteke SUSTATU hurrengoa?\nNoizko greba orokorra?\nNoiz arte jarraituko dugu honela?\nTopagunea Euskara Elkarteen Federaziotik\n2003-02-20 : 12:46\nTopagunea Euskara Elkarteen Federazioak-TEEF elkartasuna adierazi nahi die Euskaldunon Egunkariari,...\nTopagunea Euskara Elkarteen Federazioak-TEEF elkartasuna adierazi nahi die Euskaldunon Egunkariari, bertako langileei eta baita atxiloketa burugabe honek kaltetu dituen lagun eta erakunde guztiei ere. Atxiloketa hauen bidez Euskaldunon Egunkariari eta euskarari eraso zuzena egin zaiola uste du TEEF-k.\nBestalde, egoera honen aurrean TEEF-tik eman daitekeen erantzunik eraginkorrena euskararentzat esparru berriak irabazteko lan egitea delakoan dago federazioa. Izango ahal dugu bihar goizean Euskaldunon Egunkaria irakurtzeko aukera, eta euskarazko produktu bat dagoen tokian, bi eta hiru egon daitezen lan egitera dei egiten ditugu euskalzale guztiak.\nKomunikazio biziagoa SALeko administrazio kontseilua\n2003-02-20 : 12:53\nKomunikazio Biziagoa SAL ARGIA astekariaren argitaratzaileak jakinarazi\nnahi du gaur goizaldean Euskaldunon Egunkariaren aurka Guardia Zibilak egin duen operazioan\nARGIAko lankide Pello\nZubiria atxilotua izan dela. Hernaniko bere etxean hiru orduko miaketa\negin ondoren, ARGIAko\negoitza ere miatu dute eta bertatik, dakigunez, bi ordenagailu behintzat\neraman dituzte. Oraindik ere\nmiaketa egiten ari zenean, ARGIAko arduradunak iritsi dira egoitzara,\nbaina Guardia Zibilak ez die\neman miaketari buruzko inongo azalpenik. Miaketa lanak gidatzen zituen\nordezkariarekin hitz egiten ere saiatu dira ARGIAko arduradunak, baina\nez dute inongo erantzunik\njaso. Komunikazio Biziagoa SALek salatu nahi du miaketa hau egiteko\nerabili den prozedura, bere\nzuzendaritzako inori ez zaiolako jakinarazi ez miaketaren zergatiez ezta\nberririk emanez ere.\nPello Zubiria gaur egun ARGIAko zuzendaritzaren albokoa da eta\ngaixotasun kroniko bat dela eta\nbajan dago azken asteetan. Duela hilabete gutxira arte ARGIAko\nzuzendaria izan da eta Euskaldunon Egunkaria-ko zuzendaria ere izan zen bere sorreran.\nPello Zubiriaren gaixotasuna dela eta, etengabeko tratamendua behar\nduela azpimarratu nahi dugu\neta bizi dezakeen egoeragatik biziki arduratuta gaudela. Salatu behar\ndugu, halaber, Pelloren etxea\nmiatzerakoan Guardia Zibilak erabili dituen moldeak, bere etxea inguratu\neta gerra parafernalia\nguztia erabili dutelako Pello bera eta bere familiaren aurka. ARGIAren\nizenean gure elkartasunik\nberoena agertzen diegu Pellori eta bere familiari.\nARGIAK jakinarazi nahi die iritzi publikoari eta, bereziki, bere\nirakurle eta harpidedunei, ohiko\njarduerarekin ahalik eta normaltasun handienarekin jarraitzen dugula.\nEuskarazko komunikazioaren, euskalgintzaren eta adierazpen askatasunaren\naurka burutu den\noperazio berri hau ere salatu nahi dugu eta izan diren atxilotu eta\nkaltetuekiko gure kezka agertzen\ndugu eta elkartasuna adierazten diegu. Bereziki Euskaldunon Egunkaria\nbizitzen ari den egoera\ngogorra hartzen dugu gogoan eta gure elkartasunik beroena luzatzen diegu\nharen arduradun eta\nlangileei. Euskal kultura eta euskal komunikazioaren eremuan ari garenok\negunerokoan ere nahiko\nlan eta zailtasun ditugu gizarteari gure komunikazio zerbitzua\neskaintzerakoan, gainera gure jarduera\nhori trabatzeko helburua duten operazio susmagarri hauek jasateko.\nLanean bakean utz gaitzaten\nexigitzen dugu, gure eskubidea da eta.\nLasarte-Orian KOMUNIKAZIO BIZIAGOA SALeko Administrazio Kontseilua\n2003ko otsailaren 20an\n2003-02-20 : 12:57\n>>Egur klase batek ekarri du, nire ustez, inpunitate klase hau.\n>>Egur klase bat, batez ere (eta besteak beste) herri mugitu honen desmobilizazioa ekartzen ari da.\nEz dakit noren egurraz ari zaren, baina ETA honen errudun ere jartzen ari bazara, ba ez zait batere arraroa iruditzen zu bezalako euskaldunokin gaur euskaldun guztiok egunkarietako bat barik geratu izana.\n2003-02-20 : 13:02\nEguerdi-eguerdian bukatu dute Jakin aldizkariaren erregistroa (goizeko 7:30etan hasitakoa). Dokumentazioa eraman dute, baina ez dute bulegoa itxi.\n2003-02-20 : 13:04\nEguerdian ere bukatu da Egunkariko egoitza nagusiaren erregistroa, hau, ordea, itxita utzi dute.\n2003-02-20 : 13:08\nJakina zer esango du ba! Baina atzo eta herenegun atxilotutako gazteak ez omen dira euskal gizartearen parte ezta?? Atzokoak ez dira HAIEN gizartearen partaideak, antza. Nigatik EAJ ta bere sekito guztia popatik hartzera joan daitezke, haiek beraiek onartzen dituztelako halako barrabaskeriak. Haiek beraiek direlako honen aurrean begiak ixten dituztelako. Baina honen guztiaren erruduna aspaldi aurkitu zuten, ezker abertzalea.\n3 egunetan 33 euskaldun atxilotu. Haien zipaioek eramandakoak barne.\nGaur burura eroango dituzte eskuak baina bihar eskatuko diete lagun hauek guztiak atxilotzea agindu dutenei haien poltronak ez ikutzeko, hau guztia autonomi elkargoaren onurarako eta atxikimendu librez noski.\njosemari erdozia landa\n2003-02-20 : 13:18\nHemen pasatzen ari dena lotsagarria da!\n2003-02-20 : 13:22\ntxikiak handia benzi leidi.\nBeste eraso bat gehiago,\nbihotza bero eta burua hotz, euki behar dogu.\nGreba baino, lan gehiago.\nGuztia euskal kutsudun edozeren kontra, maiatzaren 25koa berotzeko, tartean diren guztiekin.\nZe orain Egunkaria izan dan moduan, DEIA ere jo mugan izan daiteke, edo "Herri Irratia" edo beste edozein irrati.\nEgunkariari alkartasun osoa\n2003-02-20 : 13:26\n@RROBA Espainiako Informatika eta Hacking aldizkarian irakurri nuen duela gutxi Prestige-ren kasuan Galiziako komunitate internautak eta batez ere weblogger-ek egindakoa:\nPrestige-ren inguruan komunikabideek ematen dituzten berriak manipulatuta zeudenez, protesta adierazpen bat idatzi zuten, Gobernuari erantzukizunak eskatuz, eta web-ean argitaratu zuten\nOndoren, Galiziako hainbat weblogger komunitate mobilizatu zituzten Google Bombing bat egiteko, hau da, jende mordo batek Prestige bilatzen zuen Google-n eta ateratako emaitzetatik adierazpen horretan klikatzen zuen; horrek adierazpena Google-ko bilaketetan lehen postura eraman zuen, eta mundu guztiko jendeak Prestige bilatzen zuenean protesta adierazpena agertzen zen lehenengo postuan\nZiur naiz orain Espainian (eta agian beste toki askotan ere) jende mordoa ari dela Egunkaria bilatzen Google-n. Baina Egunkariako webgunea ere itxita dago. Beraz, hona hemen nire proposamena:\nProtesta adierazpen bat hartzea (Kontseiluak berea ateratzera itxaron dezakegu, horrela Euskalgintzaren adierazpena izango da, uste dut eguerdian egin behar dutela bilera) eta Sustatun edo beste nonbait argitaratzea (nire ustez, gaztelaniara, frantsesera eta ingelesera ere itzulita)\nOndoren, Sustatuko irakurle guztiak eta gehiago (Indymedia Euskal Herria, ...) inplikatu Google-n sartu eta adierazpen horretan klik egiteko, postuak irabaz ditzan, eta horrela lehen postuan jarri arte\nHorrez gain, Luistxok Sustatun behin edo behin aipatu izan ditu Google-n aurreko postuetan azaltzeko moduak, beraz bere laguntza ere ongi letorke\nNire ustez, hau da modurik eraginkorrena Egunkariarekin egindakoaz euskal herritar gehienok pentsatzen duguna mundu guztian jakinarazteko. Zer deritzozue? Sustatu dezagun zibergerra, internetek ekarriko digu garaipena!\n2003-02-20 : 13:30\n> >Egurre emoten hasten ez bagara hemen ez dau zer eginik.\n> Egur klase batek ekarri du, nire ustez, inpunitate klase hau.\n> Egur klase bat, batez ere (eta besteak beste) herri mugitu honen desmobilizazioa ekartzen ari da.\nHara bakotzak zer ulertuten deuen egurre emoteaz!. Egurre emotea tiroak botatea dalakoan zauz zu baie nik eztot holangorik zehaztu. Egurre emotea berbak zorroztu eta harriak lez erabiltea izan leike, euskalduna eta abertzalea dala dinorari erakustarazotea, euskaldunon kontrako gehiegikerieri betiko hormea ipintea. Egunkarian kontrako operazinoaren ardurea ETAren indarkeriana dala esateari lartxu deritzet, atxakie dala? konforme, baina ez daitela hori izan etxeko sofan ETB1 ikusi eta bizitzaren krudeltasunaz kexaz egoteko justifikazinoa\n2003-02-20 : 13:32\nUKk elkartasuna adierazten die Egunkaria, Jakin eta Argiako langileei\nUribe Kostako UK hamaboskariko langileok Egunkaria, Jakin eta Argiako kideei elkartasuna adierazi gura diegu une latz hauetan. Era berean, komunikabide horien egoitzetan burutzen ari diren miaketak eta zuzendaritza arloetan dabiltzan hainbat kideren atxiloketa salatzen dugu ozenki.\n2003-02-20 : 13:35\n> Greba baino, lan gehiago.\nLan gehiago, ados. Baina ez gara gai izango erantzun BATERATU eta ANTOLATUa emateko? Eta greba zergatik ez da bidea, orokorra bada?\n> Ze orain Egunkaria izan dan moduan, DEIA ere jo mugan izan daiteke, edo "Herri Irratia" edo beste edozein irrati.\nEz gaitezen engaina, DEIA ez da jomuga izango.\nEta bihar denok Egunkariaren ordezkoa erosi !!\n2003-02-20 : 13:46\nzein argiak diren EAJ-kideak; euskal gizarteari egin erasoak oso gauza berria da ezta?\nEspaniol juje eta polizia hoiek ere "kumplitzen " dute "como es debido", EAJ-koek esan zuten ezta?\neta beraz zertako haserre dira?\n2003-02-20 : 13:50\nIgor Leturiaren ideiari jarraituz eta beste erreferentziarik egon ezean, bannerra prestatu dugu eta Euskalbannerren jarriko dugu zabal dadin, lotura albiste honi eginez.\nPrest gaude beste ekimenei laguntza emateko, dela Google bonbardatzen eta abar.\nBannerra hemen daukazue, beste webguneetan erabili nahi izan ezkero:\n2003-02-20 : 13:53\nOraintxe bertan, 13etan, plaza zirkularrean dago deituta, Euskaldunon EGUNKARIAri elkartasuna adierazteko kontzentrazioa.\n2003-02-20 : 14:05\nberak gu saku berean gaitu.\nEdozein momentutan gure kontra egin, egiten eta egingo du.\nHor daukazu Kili-Kili, kasurako.\nJose Antoni Retolazak zuzentzen dauana, zer gertatu jakon, gutunak zirela ta.\nAtzo bertan irakurritakoa "Euskadi Gaztea"ko esatari baten esandakoa aitzakitzat hartuta.\nEta gehiago esango deutsut, "Radio Euskadi" ez dot entzuten, baina gaztelaniaz izan arren, bertokoen eskuetan, gure eskuetan dagoelako, "cocidito madrileño" saioa lekuko, gutaz Madrilen daukaten iritzia "enano federicok eta olmo, besteak beste" , gustura harrapatuko leukie eta gure komunikabide guztiak itxiko leukiez.\nHala ere, arerioa Madril da, Aginte zentralaren inguruan dagoen guztia, eta berak saku berean sartzen gaitu, guztiok.\nGu Uriben prest gagoz biharko egunkariaren seme barria erosteko.\n2003-02-20 : 14:06\nElkartasunezko klik bat\n2003-02-20 : 14:09\nZerbait diferentea esaten saiatuko naiz. Ez da erraza baina. Barruan sentimendu-anabasa bat daukat, zuetako askok bezala, denak nahastuta: amorrazio handi bat, injustizia erabateko bat ikusi eta kontra egin ezin dugulako; pena eta min izugarriak, gure herrigintzaren bihotzean ezpata sartu digutelako; kezka eta beldurra, giltzapean sartu dituztenak lagunak ditudalako. Hori dena badakizue, gutako gehienon sentipen berberak dira, baina esan dizuet zer edo zer desberdina idatzi nahi dudala hemen; horrenbestez, neure haserrea, samina eta ikara une batez gordeta, geroari begira jarriko naiz.\nLerrook idaztean ez dakit oraindik zertan geldituko diren Espainiako justiziaren neurriak, ezta Egunkariko langile eta arduradunek nola erantzungo duten ere. Dena dela, euskal prentsa egunero lantzen dutenen adorea ezagututa, aurrez baiezta dezaket bai ostiralean, bai hurrengo egunetan ere, euskarazko kazeta bat izango dela kioskoetan, Euskaldunon Egunkaria edo beste izen batekin. Orri gutxi batzuk, baina bere urrian urrearen balioa izango dutenak. Nik esan gabe ere denok izango duzue gogoan beste historia bat: Egin, Euskadi Información, Gara...\nOraingo suminaren beroa pasatzen denerako dira nire hitzak. Ernegaziorik gorriena ere epeldu egiten baita pixkanaka, eta egunean-egunean sortzen zaizkigun buruhausteekin atzendu egiten baitira lehendik zetozenak. Egunkariaren premiek, ordea, dexente iraungo dute seguruenera, eta iraunkorra izan beharko du gure laguntzak, gure konpromisoak.\nBatetik, dirua beharko da, eta euskaltzale eta abertzaleen poltsikoetatik atera beharko du diru horrek, lehen ere atera izan den bezala. Azpiegitura berriak eskuratzeko, hainbat ordainketari aurre egiteko, kalean gure presentzia ziurtatzeko.\nDirua bakarrik ez da nahikoa, hala ere. Antolamendua eta lana beharko dira, horrez gainera. Herriz herri, lantegiz lantegi, auzoz auzo. Jendea mobilizatzeko, sensibilizatzeko, ahazturan ez erortzeko, proiektu berrien berri zabaltzeko. Zeregin horietan jende askok egin beharko du borondatezko edo gaizki ordaindutako lana, baita bilera ugaritan parte hartu ere, gauzak aurrera aterako badira.\nDirua, antolamendua, lana... Kontzientzia erne eduki beharra eskatzen du horrek guztiak, baina aldi berean patxadari eustea ere bai: luzerako borroka da euskararena, eta jendearen aldekotasuna geureganatu behar dugu, zabaltasunez, argitasunez eta sektarismotik ihesi, nahiz eta horrelako une mingarrietan barrenak dardarka eduki. Zazpi hitzetan laburtuta: bihotza bero, burua hotz, eta eskuak zabal.\n2003-02-20 : 14:10\nLehen aipatzen nuen El Mundo-ren web orrian PSOEk atxiloketei buruz esan dutena ere agertzen da, hau da, Ramón Jauregik "harrigarritzat" jotzen ditu atxiloketak...\nEne, harrigarria benetan PSOEko batek horrelako adierazpenak egitea...\n2003-02-20 : 14:11\nEUSKALDUNON EGUNKARIAri ELKARTASUNA\nELKAR, OIHUKA, TTARTTALO, ZABALTZEN eta BOZA-ko langileok elkartasuna adierazi nahi diogu Euskaldunon Egunkariari Espainiako Estatuaren eta Justiziaren aldetik pairatzen ari den erasoaren aurrean.\nHalaber, gure protesta eta haserrerik irmoena azaldu nahi dugu Espainiako agintariak, justiziaren izenean, ideiak kriminalizatzeko, eta euskara eta euskal kulturarekin zerikusia duen guztia delitu susmopean jartzeko egiten ari diren eginahal etengabeengatik. Euskalduntasunaren kutsua duen guztiaren aurrean justizia arbitrarietate bihurtu digute, eta babesgabe sentitzen gara justiziaren arbitrarietate horren aurrean.\nErrazegi eta guztiz arbitrarioki pairatzen dugu egunotan Presunto delito de terrorismo akusazioa, eta, arrazoia aitzakia bihurturik, Euskal Kultura, euskara eta ideien adierazpena erasotuak sentitzen ditugula aldarrikatu nahi dugu.\n2003-02-20 : 14:25\nInoiz arte? Ez da posible mundu hontan pakean bizi? Lotsagabeak!!!\n2003-02-20 : 14:48\n"Gaur, otsailak 20, Euskaldunon Egunkariaren kontra abian jarri den polizi operazioaren baitan hamar pertsona atxilotu eta egunkaria itxi egin dutela eta, GARA egunkariko langile asanbladak atxilotutako guztiei, Egunkariako langileei zein euskalgintzan lanean diharduten guztiei bere elkartasuna adierazi nahi die.\nEuskal Herriak bere etorkizunari buruzko erabakiak hartzeko behar dituen baliabideen artean herri honen errealitatea, Estatu frantziar zein espainolaren interferentziarik gabe islatuko duten komunikabideak ezinbesteko ditu. Alabaina, Euskal Herriak bere etorkizunari buruzko erabakiak hartzeko adierazi duen borondatearen kontra eraso bortitza abian jarri da eta gaur bizi izan dugun polizi operazioa horren adierazle garbia da.\nAtxilotutako lankide guztiak aska ditzatela eta Euskaldunon Egunkariari bere lana askatasunez egin ahal izateko behar dituen tresna eta instalazio guztiak itzul diezazkiotela exijitzen dugu..\nEra berean eraso honen aurka antolatuko diren mobilizazio guztiekin bat egiten dugu."\n2003-02-20 : 14:56\nEz dakit zer esan dagoeneko esan ez duzuenik. Momentuz, Hamaika Ikusteko web orria itxi egin dut.\nHau lotsagarria da :(\nEgunkaria egunero irakurtzen d(z)uen bat\n2003-02-20 : 15:09\nOndarroko BOLO-BOLO aldizkaria\n2003-02-20 : 15:16\nEskutitz honen bitartez gure elkartasuna adierazi nahi diegu Egunkariari eta Egunkaria egiten duten langile guzti-guztiei, beraien eguneroko lanari esker atzo arte ateratzen zen Egunkariarik barik aurreratzean gosariak ez du-eta zapore berdinik izango, ezta soinu berdinik ere, Madriletik etorritako bele beltzek erdarazko egunkariarekin gosaltzera behartu gaituztelako. Eskerrak gosaldu eta gero komunean ilustratzeko etxean oraindik Egunkariaren hainbat ale zahar ditugun!\nEuskal kulturaren alde eta egunero euskaraz bizi ahal izatearen aldeko erronkan Egunkariaren inguruan bildutako pertsonek eta taldeek lan ikaragarria egin dute eta Lea-Artibai eskualdean oso pozik gaude Egunkarirekin berarekin. Bide batez aipatu nahiko genuke Bizkaia gehigarriaren bitartez Lea-Artibaiko gorabeheren berri ematen diguten Nekane eta Miren Lore adiskide eta taldekideen lan ederra.\nOndarroako BOLO-BOLO aldizkaritik elkartasunezko mezu bat bidali nahi diegu orain arte Egunkaria posible egin duten guztiei eta musu handi bana BOLO-BOLOko kide ere diren Miren Lore eta Nekaneri. Jakin dezatela alboan izango gaituztela hemendik aurrera Egunkaria berriro kaleratzeko antolatutako ekintzetan eta askatasun adierazpenaren urraketa hau salatzeko.\nGuztiok eta gurea den guztia zuen esku. Bihar kalean ez bagara ikusten, etzi sin falta.\nOndarroa eta Kamiñazpiko BOLO-BOLO aldizkaria\n2003-02-20 : 15:19\n> Ene, harrigarria benetan PSOEko batek horrelako >adierazpenak egitea...\nAzken aldi hontan "No a la guerra" horrek PSOEko faxista batzuen burua berotu egin diela ematen du.\nOndarroako BOLO-BOLO aldizkaritik elkartasunezko mezu bat bidali nahi dizuegu Argiakooi.\nAupa eta segi aurrera!\n2003-02-20 : 15:24\nDEIA legez kapon uztea??? Jode! Ez al da egia izango!\nBainan zoritxarrez aginteari(Espainia zein Vascongadetakoa) mina egiten diotenen artean baino ez dute egurra banatzen.\nEta hor DEIA poterearen lagun leial eta fina dugu.\n2003-02-20 : 15:52\nAdierazpen asko eta asko agertzen ari dira. Denak ildo antzerakoan izan arren, hemen doaz esandakoak\nMartxelo Otamendiren arreba: ez digute informaziorik eman. Ez digute esan ez nola eraman duten, ez nora eta ez zergatik ere.\nMichevila: Argi erakusten dute ETAren tresna dela Egunkaria.\nEgibar: Estatu totalitario egoeran gaude.\nMiren Azkarate: Salbuespen egoeran gaude. Euskara-Kultura-indarkeria lotzen direlako: Lehenbailehen argitu dezala kontua zertan den epaileak. Jarraipen puntuala egingo dugu, exaustiboa. Jaurlaritzaren izenean, espero dugu inork ez duela halako zekentasunik izango euskara eta kultura biolentziaren munduarekin nahasteko. Aldi berean zikoiztasunik ere ez genuke nahi, Jaurlaritzari errua bota eta dena nahasteko.\nMayor Oreja: Lehendakariari galdera zuzenduko diot. 1000 milioi pezeta nolatan ematen dizkio Jaurlaritzak Egunkariari?\nOlano EAJ:Giza eskubideen aurkako erasoa. Euskararen aurkakoa. Abertzale oro susmopean gaude.\nEA: salatu egiten dugu gertatutakoa, onartezina da. Inboluzioa da. Eskubide basikoen kontra doa.\nBatasuna: Erasoa Euskal Herriaren kontrakoa da. Lehen 14 atxilotu, gero 9 orain hau. Ez da ezker abertzalearen kontrakoa. Ez da egia ETA edo EKIN-ekin kolaboratzen dutelako detenitu dituztela.\nJuan Martin Elexpuru, Aralar. Ez da euskararen kontrako eta adierazpen askatasunaren aurkakoa. Euskal Useina duen edozerren eraso frontala da, herrigintzari egindakoa. Erantzuna ere tamaina berekoa izan behar da.\nXabier Isasi: guztion proiektua da Euskaldunon Egunkaria. Hau ezin da onartu.\nLAB Rafa Diez: Erasoa izugarria da. Kolokan jartzen du dena. Euskal Herria Ausnarketa sakona egin behar dugu gertaera honen aurrean. Aski dela esan behar dugu.\nELA: Edozeinen aurrean erantzun egin behar dugu. Herrigintzari izugarrizko mina egiten zaio. Zuzenbide estaturako garantiarik ez dago. Irizpide nagusia herri honen zutabe diren ezaugarrien aurkako erasoa da. Erantzun egin behar dugu.\nAEK kaltea egina dago, baina eutsi egingo dugu.\nArgia, Xabier letona: Lehen ere nahiko lan dugu orain horrelakoak jasateko.\nElhuyar. Euskalgintzari egindako atakea da. Atakea da ez euskalgintzari bakarrik, baita jaurlaritzari egindakoa ere.\nETB Esan nahi dugu kezkatuta gaudela eta eskatzen da lehenbailehen esateko zer gertatzen den. Kasua larria da.\nETBko Langile batzordea: informazio askatasunari erasoa izan da. Elkartasuna adierazi eta egoitzak zabaltzeko eskatzen dugu.\n2003-02-20 : 16:08\nZuekin nago eta eutsi goiari!!!\n2003-02-20 : 16:22\nEuskal Herriko Ikasleen Gurasoen Elkarteak Euskaldunon Egunkaria itxierak dakarren euskara eta euskal kulturaren kontrako erasoa salatzen du. Neurri honek gure hizkuntzan komunikatzeko tresna garrantzitsu bat gabe uzten gaitu gurasoak, gure gizartean hizkuntza normalkuntza lortzeko egiten dugun lana ahuldu nahi duen bitartean.\nGurasook, gure seme-alabak eta irakaslegoak jasan ditugu frogatu ez diren euskara eta hezkuntza mundua susmopean jartzeko kanpainak.\nHemendik, Euskaldunon Egunkariako lagunei gure elkartasuna adierazteaz gain, adierazpen askatasunaren kontrako ekimen berri hau gaitzetsi nahi dugu eta guraso guztiak gure seme-alabak informazioa euskaraz jasotzeko daukaten eskubidea defendatzera deitzen ditugu. Euskaraz bizitzeko eskubidea, azken finean.\n2003-02-20 : 16:50\nNegargura eta amorruaren arteko nahasketaren pean egon naiz egun osoan, ezin erreakzionatuz. Palestinan bezala, ilusioaren kontra bota dituzte beraien misil pozointsuak, jakin badakitelako mendekua eta mina direla herri honi eskeintzen dizkioten opariak. kasualitatea ote Egoitza Nagusia Andoainen egotea? Kasualitatea ote Savaterren elkarrizketa lehengo egunean egunkarian agertzea?kasualitatea ote hainbat proiektu abiada ederrean aurrera zihoazenean honelako operazio-tranpa bat egitea? Norberak jakingo du zer egin behar duen aurrerantzean, baina argi gorria aspaldi piztu zen eta Palestinan bezala, banan banakako sutsiketara heldu nahi da ustezko antzerki honetan.\nNire besarkadarik sentikorrena eraso honen ondorioak jasan dituzuen guztioi (ezagutzen nauzuenok badakizue barru-barrutik ari naizela).\n2003-02-20 : 16:53\n2003-02-20 : 16:58\nAurrera egin behar dugu...\nSentimenduak, egin beharreko lanak eta hartu beharreko erabakiak etengabe pilatzen diren ordu hauetan, ezin dugu besterik esan: Egunkaria aurrera!\nEzingo dituzte hitz guztiak ezabatu.\nEzingo dituzte orrialde guztiak desagerrarazi.\nHitzarekin lanean jarraitzeko asmoa eta gogoa dugu, eta asko gara.\nAdierazpen askatasuna bahitu dute berriro.\nBaina ozen hitz eginez segiko dugu alor ezberdinetan.\nEsaten dugun guztia sinesten dugulako, beste batzuk ez bezala.\nAmaitzeko, gure elkartasunik beroena adierazi nahi diegu Egunkariako langile eta arduradun guztiei. Besarkada erraldoi bat Tafallatik.\nAnimo, eta aurrera!!!\nBurujabetzaren aldeko Desobedientzialariak\n2003-02-20 : 17:01\nEgunkaria itxi digute eta honekin batera herri mugimendook gure mezuak zabaltzeko dugun tresna hoberenetarikoa. Euskaldunon egunkaria ixtean herri mugimendu asko umezurtz geratu gara.\nGure elkartasun beroena adierazi nahi diegu egunkariko langile eta inguruko guztiei, bide batez orain arte egindako lana eskertu eta egoera honi aurre egiteko prestatzen diren mobilizazioei gure atxikimendua adierazi.\nEgoera honen aurrean.... noiz arte jarraitu behar dugu espainiar nazioanalitateari eusten ?\n2003-02-20 : 17:06\nZarauzko Txaparro aldizkariak elkartasuna adierazi nahi die Iñaki Uria zarauztarrari, atxilotu guztiei, eta Egunkarian lanean ari diren lankide zarauztarrei eta guztiei oro har.\nTxaparro aldizkariko langileak hitzik gabe geratu gara gaur atxiloketen berri jakitean, baina ez gaituzte mututuko.\nBihar goizean euskaraz irakurriko dugu une hauetan gertatzen ari denaren berri.\nGure elkartasuna Euskaldunon Egunkariari, Jakini, Ikastolen Federazioari, eta Argia aldizkariari.\nHebe de Bonafini, Carlos Aznarez eta abar\n2003-02-20 : 17:17\nA TRAVÉS DE ESTA NOTA DE URGENCIA, LES HACEMOS LLEGAR DESDE ARGENTINA TODA\nLA SOLIDARIDAD CON LOS COMPAÑEROS DE "EUSKALDUNON EGUNKARIA" ANTE ESTA NUEVA\nAGRESIÓN FASCISTA PARA COARTAR LA LIBERTAD DE EXPRESIÓN DEL PUEBLO VASCO.\nLES ROGAMOS HAGAN LLEGAR TODO NUESTRA APOYO A LOS TRABAJADORES Y\nTRABAJADORAS DE EGUNKARIA Y HACEMOS VOTOS PARA QUE LA MANIFESTACION DE\nREPUDIO A ESTA AGRESION SIN SENTIDO SEA REALMENTE MULTITUDINARIA.\nHOY MAS QUE NUNCA COBRAN SENTIDO LAS PALABRAS DE BERTOLD BRECHT:\n"VINIERON A BUSCAR A LOS COMUNISTAS Y NO ME PREOCUPÉ, VINIERON A BUSCAR A\nLOS CRISTIANOS Y TAMPOCO ME PREOCUPÉ. HOY VIENEN A BUSCARME A MÍ, Y ME DOY\nCUENTA QUE YA ES TARDE..."\nEUSKAL PRESOAK, ETXERA!!!\nHEBE DE BONAFINI (ASOCIACION MADRES DE PLAZA DE MAYO)\nJORGE CEBALLOS (MOVIMIENTO PIKETERO "BARRIOS DE PIE")\nOSVALDO GONZÁLEZ (ENCUENTRO DE LOS REVOLUCIONARIOS)\nPATRICIO ECHEGARAY (SECRETARIO GENERAL PARTIDO COMUNISTA DE ARGENTINA)\nCOMISION CONTRA LA REPRESION INSTITUCIONAL Y POLICIAL, DE ARGENTINA\nCOORDINADORA POR LA LIBERTAD DE LOS PRESOS POLÍTICOS DE ARGENTINA.\n2003-02-20 : 17:18\nGITE-IPES elkartetik gure elkartasun guztia adierazi nahi diegu egunkariko langileei eta atxilotuen senitartekoei. Halaber, euskalgintza eta herritar mugimendua sendotzeko jaio ginen neurrian, gure esku dauden bitarteko guztiak Egunkariaren eta bere langileen bitarteko direla jakinarazi nahi diegu.\nAnimo, garaipena gurea da eta!\n2003-02-20 : 17:21\n> Egunero Tolosaldeko egunkaria ez dago sarean: egunero.info\n> Euskararen Gizarte Eragileen Kontseilua ez dago sarean: Kontseilua.org\neuskalerria.org ez dago sarean\n2003-02-20 : 17:26\nEgunkaria aurrera, adierazpen askatasuna!!\nBerriz ere hitza langai dutenei luma erabiltzeko aukera ukatu zaie.\nEuskara lan tresna dutenei, hizkuntzaren ateak itxi zaizkie.\nGarbi dagoena da euskaraz bizi eta lan egin nahi duen orori bideak, ahoak eta abar ixtea dela Espainiako gobernuaren helburua. Hala ere, jakin bezate Madrileko agintariek larunbatean euskaraz erakutsiko dugula Donostiako kaleetan barrena lau haizetara zer nahi dugun, eta gure hizkuntzaren alde lanean jarraituko dugula.\nBesterik gabe, Egunkaria, Jakin eta Argiako lankideei bihoakie animorik beroenak.\n2003-02-20 : 17:41\nGaur bilkura Durangon, Andra Mariko elizpean, iluntzeko 20:00etan\nEuskaldunon Egunkariaren alde\nEguen goizak barri txar bat ekarri digu euskaltzaleoi, zer pentsatua ematen duen barria: arduratzekoa. Del Olmo epailearen aginduz Euskaldunon Egunkaria-n ardura desberdinak izan dituzten eta dituzten bederatzi pertsonaren atxiloketaren barri izan dugu eta, horrekin batera, Euskaldunon Egunkariaren egoitzen itxieraren barri.\nEgunkari baten itxiera, edozein dela ere, gertakari larria iruditzen bazaigu, are larriagoa deritzogu euskaraz argitaratzen den egunkari bakarra itxi dutelako oraingo honetan. Oraindik orain, horretarako izan diren arrazoien barririk ez badugu ere, ezin ditugu salatu barik utzi bederatzi pertsona horien atxiloketak eta euskaltzale asko eta askoren eguneroko informazio iturri den “Euskaldunon Egunkaria”-ren itxiera. Bide batez, etorri daitekeen erauntsi mediatikoaren aurrean, gure aterkia zabaldu eta atxilotutakoen errugabetasun printzipioa aldarrikatzen dugu pertsona guztion oinarrizko eskubidea den neurrian.\nEuskaldunon Egunkariaren itxiera ez da euskararen eremuan ematen den antzeko lehenengo saioa. Azkeneko urteotan saiakera bat baino gehiago izan da euskerarekin lotutako jarduerak dituzten elkarteak eta, bidenabar, euskara bera kriminalizatzeko. Hainbeste urtetan euskararen alde egindako lana zikintzea eta desprestigiatzeko helburua agerian geratu da, esate baterako, Aek-ren edo Zabaltzenen kasuan. Epaibideak bertan behera geratzen direnean ere, nork konponduko du egindako kaltea?\nSalaketa gutun hau izenpetzen dugunotarik askok Egunkaria Sortzen kanpainan parte hartu genuen gure herriak eta hizkuntzak euskarazko egunkari baten beharra zuelako. Hamahiru urte egin ditu kioskoetan Euskaldunon Egunkariak euskarazko kazetagintzan ezinbesteko erreferentzia bilakatuz. Gure hizkuntzaren normalkuntzarako bidean oztopo larregi aurkitzen ari garen honetan, euskaltzaleok ezin dugu isilik egon. Gure tresnarik eraginkorrarenarekin salatu egiten dugu Euskaldunon Egunkariaren itxiera: euskararekin.\nDurangaldeko lau euskara elkarteak (Berbaro, Barriketan, Gurien bai eta Eixu)\n2003-02-20 : 17:52\nGaur gure herriaren historian beste orrialde beltz bat idatzi da.EGUNKARIA itxi dute, eta horrekin batera euskaraz argia ikusten zuen egunkari bakarra.\nEz dago esan beharrik euskaldunak urteetan zehar jazarriak izan garela, estatu espainol eta frantsesek gure aurka, euskaldun eta abertzaleen aurka egindako erasoak direla medio. Estrategia horren barruan kokatzen da egunkaria istea, eta horri erantzutea derrigorrezkoa da.\nErakutsi behar diegu gure zapaltzaileei gai garela gure hizkuntza eta gure kultura babesteko, ez diegula utziko Euskal Herria hain erraz deuseztatzen. Kolpe latza jaso dugu, baina burua altxa eta gurea denaren alde borrokatzen jarraitu behar dugu.\nHorregatik, mundu guztia mobilizazioetan parte hartzera eta euskal esparru komunikatibo propioa bultzatzera gonbidatu nahiko nuke.\n2003-02-20 : 18:08\nErabat ados, Xabier. Zerbaitetan hasi beharra dago, lehenbailehen gainera. Astakerion aurrean ez genuke iparrik galdu behar: konstantzia, lana, ideiak argi eta, zuk esandako moduan, burua hotz, bihotza bero eta eskuak zabal. Euskaldunok geure unibertsoa eraikitzen jarraitu behar dugu; oztopo guztien gainetik, geure neurriko jantziak josten jarraitu behar dugu. Formulekin asmatzen badugu, ez dago hemengo energia geraraziko duenik. Ekin diezaiogun lanari, beraz.\n> Bihartik aurrera\n> Zerbait diferentea esaten saiatuko naiz. Ez da erraza baina. Barruan sentimendu-anabasa bat daukat, zuetako askok bezala, denak nahastuta: amorrazio handi bat, injustizia erabateko bat ikusi eta kontra egin ezin dugulako; pena eta min izugarriak, gure herrigintzaren bihotzean ezpata sartu digutelako; kezka eta beldurra, giltzapean sartu dituztenak lagunak ditudalako. Hori dena badakizue, gutako gehienon sentipen berberak dira, baina esan dizuet zer edo zer desberdina idatzi nahi dudala hemen; horrenbestez, neure haserrea, samina eta ikara une batez gordeta, geroari begira jarriko naiz.\n> Lerrook idaztean ez dakit oraindik zertan geldituko diren Espainiako justiziaren neurriak, ezta Egunkariko langile eta arduradunek nola erantzungo duten ere. Dena dela, euskal prentsa egunero lantzen dutenen adorea ezagututa, aurrez baiezta dezaket bai ostiralean, bai hurrengo egunetan ere, euskarazko kazeta bat izango dela kioskoetan, Euskaldunon Egunkaria edo beste izen batekin. Orri gutxi batzuk, baina bere urrian urrearen balioa izango dutenak. Nik esan gabe ere denok izango duzue gogoan beste historia bat: Egin, Euskadi Información, Gara...\n> Oraingo suminaren beroa pasatzen denerako dira nire hitzak. Ernegaziorik gorriena ere epeldu egiten baita pixkanaka, eta egunean-egunean sortzen zaizkigun buruhausteekin atzendu egiten baitira lehendik zetozenak. Egunkariaren premiek, ordea, dexente iraungo dute seguruenera, eta iraunkorra izan beharko du gure laguntzak, gure konpromisoak.\n> Batetik, dirua beharko da, eta euskaltzale eta abertzaleen poltsikoetatik atera beharko du diru horrek, lehen ere atera izan den bezala. Azpiegitura berriak eskuratzeko, hainbat ordainketari aurre egiteko, kalean gure presentzia ziurtatzeko.\n> Dirua bakarrik ez da nahikoa, hala ere. Antolamendua eta lana beharko dira, horrez gainera. Herriz herri, lantegiz lantegi, auzoz auzo. Jendea mobilizatzeko, sensibilizatzeko, ahazturan ez erortzeko, proiektu berrien berri zabaltzeko. Zeregin horietan jende askok egin beharko du borondatezko edo gaizki ordaindutako lana, baita bilera ugaritan parte hartu ere, gauzak aurrera aterako badira.\n> Dirua, antolamendua, lana... Kontzientzia erne eduki beharra eskatzen du horrek guztiak, baina aldi berean patxadari eustea ere bai: luzerako borroka da euskararena, eta jendearen aldekotasuna geureganatu behar dugu, zabaltasunez, argitasunez eta sektarismotik ihesi, nahiz eta horrelako une mingarrietan barrenak dardarka eduki. Zazpi hitzetan laburtuta: bihotza bero, burua hotz, eta eskuak zabal.\n2003-02-20 : 18:12\nBIERRIK elkartea Egunkariarekin bat\nBierrik Elkarteko langile eta zuzendaritzako kideok bart goizaldeko gertakarien aurrean zera adierazten dugu:\n1.- Guztiz salatzen dugu adierazpen askatasunari, euskal komunikabideei, euskal kulturari eta euskarari egindako erasoa.\n2.- Gure elkartasuna adierazi nahi diegu Euskaldunon Egunkariako langileei zein atxilotuei.\n3.- Sakandarrei dei egin nahi dizuegu ekintza honen aurka antolatuko diren mobilizazioetan parte hartzera. Hala, bat egiten dugu heldu den larunbatean arratsaldeko 5etan Donostian eginen den manifestazioarekin.\n2003-02-20 : 18:23\nArrasateko euskalgintzak zenbait ekintza martxan jarri ditu Euskaldunon egunkariari elkartasuna adierazteko eta euskarari eginiko eraso honi aurre egiteko.\nUne honetan euskalgintza batzarturik dago eta lehen erabakiaren berri lehenbailehen ematea erabaki dugu:\nGaur kontzentrazioa arratsaldeko 8etan herriko plazan.\nDeialdia Arrasateko euskalgintzak: AED, Arizmendi ikastola, Arrasate eta Aretxabaleta instituta, Arrasate herri eskola, Erdu AEK, Arrasateko udala, Euskal Herrian euskaraz, Ekin emakumeak AED, Emun koop., La merced ikastetxea, Euskalan, Goiena komunikazioak, Modragon Unibertsitatea eta Txatxiliprdi elkartea.\nADI!!! ez baikara geldik geratuko, BAI EUSKARARI!\n2003-02-20 : 18:56\nDatorrena datorrela, ziur nago atentatu honen aurrean, kalean dauden Egunkariako langileek, zein bahituak izan direnek, duintasunez erantzungo dutela euskararen alde lanean jarraituz. Denok gara Egunkaria. Animo eta Aurrera.\n2003-02-20 : 18:59\nAdierazpen askatasunaren, errugabetasun printzipioaren, elkartze eta enpresa eskubidearen urraketa etengabea da. Euskara eta euskaldungoa kaltetu nahi dituen eraso indiskriminatu eta totalitarioa. Erantzun egingo dugu. ASKATASUNA DAGO JOKOAN, HOR DAGO EGUNKARIA !!!!\nIrlandako euskaldun batzuk\n2003-02-20 : 19:03\nGaur, arratsaldeko zazpietan, Arrasateko Udalean 2003ko aurrekontuak eztabaidatuko diren plenoan, euskalgintzak Euskaldunon Egunkariari elkartasun adierazpen mozioa aurkeztuko du, gai zerrendaz kanpo. Udalbatzarra etetea eta euskalgintzarekin bat egitea ere eskatuko da, herriko plazan arratasaldeko 8etan.\nHerritar eta euskaltzale danok egunkari ale bana eskuan, parte hartzera gonbitauak zaudete.\n2003-02-20 : 19:05\n"Nik azken aldi honetan gero eta gehiago ikusten dut eraso izugarria. Ni ez naiz izango abertzalea non eta nire izate hutsagatik, euskaldun izateagatik, alegia, ez nauten kastigatu nahi. Baina ikusten baldin badut nire laguna euskaldun izate hutsagatik kartzelara eramaten dutela, nire alabari ukatzen diotela eskola, bada orduan... abertzalea nintzateke."\nHasier Etxeberria, Bost idazle Hasier Etxeberriarekin berbetan, Alberdania, 41. or.\nharpide (ohi?) bat\n2003-02-20 : 19:10\nNork bermatzen dizkigu euskaldunon eskubideak?\nHemen ditugun sasi-agintari hauek zertarako balio dute halako eraso baten aurrean?\nHainbeste "autonomismo" urteren ostean berriz ere hutsetik hasi behar al dugu?\nIpuineko txerritxoaren etxetxoan bezala, berriz ere Madrilgo haize bolada batek euskaldunok bilutzik utzi gaitu.\n"Euskal agintarien" erantzuna jasandako zaplastekoaren neurrikoa izan beharko luke.\nAmorruak itotako harpide (ohi?) bat.\n2003-02-20 : 19:12\nDatorrena datorrela, ziur nago atentatu honen aurrean, kalean dauden Egunkariako langileek, zein bahituak izan direnek, duintasunez erantzungo dutela euskararen alde lanean jarraituz. Denok gara Egunkaria. Animo eta Aurrera\n2003-02-20 : 19:26\nEuskaldunok berriro umezurtz eta informaziorik gabe. Berrriro ere, bertze bat ere, eta noiz arte ?\nOrain argiago ikusten dut estatu faxista honetan ez dagoela segitzerik, ez dagoela justiziarik (gogaratu Jimenez de Parga, nola utzi dioten epaiburu izaten jarraitzea), ETA BIDE ETA MANERA GUZIEKIN ERANTZUN BEHAR DIOGULA.\nAURRERA EGUNKARIA ETA AURRERA EUSKARA !!\n2003-02-20 : 19:37\nDIARIOAri (Diarioa de Navarra, noski), egunkari zikin horri ere BOIKOTA\n2003-02-20 : 19:43\nGaur goizean, lantokira iritsi naizenean, Guardia Zibilak Euskaldunon Egunkaria itxi eta zenbait arduradun atxilotu duela jakin dut lankide baten ahotik. Ahalge, ez dut jakin zer egin, barre ala negar.\nJarraian, berria kontatu didan lankide berak hurrengoa erantsi du, jostagarri: «Epaileren batek Egunkariaren orrialdeak "eta" lotura kopulatiboz josita ikusiko zuen nonbait eta, jakina, konexioa ukaezina irudituko zitzaion».\nGogotik egin dugu barre elkar. Baina gure algarak zapore mingotsa zuen.\nDoakie Euskaldunon Egunkariari eta bertan lan egiten duten guztiei harpidedun honen elkartasun adierazpena\n2003-02-20 : 19:45\nAEK-k Euskaldunon Egunkariaren kontrako burugabeko erasoa salatu eta bere elkartasuna adierazi nahi die Euskaldunon Egunkariari, langileei, senitartekoei, eta gaur Espainiako Auzitegi Nazionalaren aginduz atxilotu eta kaltetu dituzten guztiei.\nJasaten ari garen euskalgintzaren kontrako eraso bortitza salatu nahi du AEK-k eta, era berean, euskara eta euskaldunon kontrako zentzugabeko erasoaldiaren aurrean elkarrekin egongo garela adierazi nahi du.\nGaurkoan, euskaldunon eskubideak urratuak izan dira berriro ere; bada, euskararen eta euskal kulturaren alde lanean dihardugun guztion oinarrizko eskubideak ukatu nahi dizkigute.\nEgoera latz honen aurrean eman daitekeen erantzunik eraginkorrena euskararentzat esparru berriak irabazteko lan egitea delakoan gaude.\nEuskararen kontrako eraso berri baten atarian gauden honetan, AEK-k dei egiten dio euskal gizarteari Euskaldunon Egunkaria eta gainontzeko kaltetuen aldeko elkartasuna adieraz dezan antolatuko diren mobilizazioetan parte hartuz eta adierazpen askatasuna aldarrikatuz. Horrela, AEK-k dei egiten du larunbatean Donostian egingo den manifestaziora parte hartzera.\nAEK-REN NAZIO BATZORDEA\n2003-02-20 : 19:51\nEup Txema Auzmendi eta lagun guztiak.\n2003-02-20 : 20:02\nEgunkaria isildu nahi dute eta euskalgintzako kideak atxilotuz adirazpen askatasunaren aurkako eraso galanta egin dute. Denok gara erasotuak. Nire atxekimendua adierazi nahi diet Egunkariakoei eta atxilotutakoen lagun eta familiakoei. Ez dugu etsiko! Aurrera egingo dugu!\n2003-02-20 : 20:10\nEgunkariako lankideak ditut gogoan. Zuen ondoan, zuen egoitzan, emandako orduez eta egindako lanaz ez naiz damutzen. Zuekin hurbilago sentitzen naiz. Segi aurrera. Ez gaituzte isilduko.\neta kitto! astekaria\n2003-02-20 : 20:26\neta kitto! astekaritik gure elkartasun osoa adierazi nahi diegu bai gaur goizean atxilotutakoei bai euren senitartekoei. Aldi berean, Egunkariako langileekin bat egiten dugu eta aurrera jarraitzeko gure indar guztia bidali nahi diegu.\nBeste behin ere adierazpen askatasunaren, euskal kulturaren eta euskararen kontrako eraso baten aurrean gaude. Baina, argi eta ozenki esan nahi dugu, erasoak eraso, aurrera jarraitu behar dugula gure lanean.\nAzken orduetan Egunkariaren alde agertutako atxikimenduek argi eta garbi erakusten dute ez gaituztela mututuko.\n2003-02-20 : 20:41\n> Guztiz ados, Xabier. Eta eskertzekoa da halako gutuna irakurri ahal izatea guztiok bero-bero gaudenean, berri bila, zoratuta, zer egin pentsatu ezinean... Hiritarron mugimendua dugu funtsezkoena, zeuk diozun bezala.\nBaina, baita ere, garaia dela uste dut hiritarrok, hiritar gisa, elkarte eta instituzio guztiei, mota guztietakoei eranzun tinko, neurtu, egoki eta bateratuta eskatzeko. Bide onetik doa larunbateko deialdia, Donostiakoa. Erakunde politiko baten kontra, eta oso kritikoa izan naiz ni neu erakunde horren aurrean, jo zutenean, bagenekien horren atzetik bertze askoren kontra joko zutela, eta badakigu bide horretatik jarraituko dutela ez bagara gai, euskaltzale eta borondate demokratikoa dugun guztion artean horri aurre egiteko. Ikusi ditugu jada erakunde ezberdinetatik, batzuk tradizio erradikalagokoak, bertze batzuk tradizio zuhur eta epelagokoak, adierazpenak-eta operazio judizial honen kontra. Gaizki eginen genuke -eta horrelako erreakzioak ikusten hasi dira sarean-, ustezko jarrera erradikalago batetik -edo alderantziz- kontuak eta kontraesanen erantzukizunak eskatzen hasiko bagintzaizkie orain arte jarrera epelagoak "frogatu" dutenei. Argi eta garbi, nire ustez, izan behar dugu: denok gara, aldez edo moldez, erantzule. Estrategia txarrak eramateagatik, epelkeriengatik, erradikalismoengatik, pasibotasunagatik..., mota guztietako erantzkizunak, elkarri eta nori berea bana dakizkionak.\nEz da garaia elkarri kontuak eskatzeko, ahaleginak batzeko eta bakoitzari eman ahal dezakeena eskatzeko baizik. Ekaitza baretu ondoren, balantzeen eta bakoitzak ustez merezi dituen etekinak ateratzeko ordua ailegatuko da, horrelakorik norbaitek nahi badu. Bitartean, lanari ekin behar. Hiritarrok, nork bere txokotik; mugimendu kultural eta sozialek, bakoitzak bere zirkuluetatik eta ahl den neurrian ekimen bateratuak antolatuz; mugimendu sindikalak, bakoitzak bere eragin guneetatik eta lor ditzaketen akordio eremuetatik; alderi politikoek, banaka, baina baita ere akordio zehatzen eta zabalenak lortu nahian bertzeekin; eremu instituzional publikoetatik ere bai, udaletan, Batzar Nagusietan, Diputazioetan, Parlamentuetan, Gobernuetan..., heldu ahal daitekeen guztietan, adierazpen instituzionalak lortuz eta konpromisoak hartuz hiritarron ezinegona bideratzeko eta eskakizunei bultzada emateko, bai kultura, bai euskara, bai askatasunen inzenean. Agerraldi eta ekitaldi asko eta asko egin zitezkeen gai izanen bagina elkarri kontuak oraindik eskatzeko ez, guztiei ekitaldi berberak eskatzeko ez, bai, aldiz, ekimen ahalik eta zabalenak, batzuetan epelagoak izanda ere, luze eta era mailakatu batean diseinatu eta aurrera eramateko. Bide onetik doa zentzu horretan heldu den larunbateko manifestaldia. Baina ez du zertan hor bukatu behar. Euskara Kontseiluak-edo hartu beharko luke bere gain mundu politiko, sindikal, kultural, sozial eta instituzionalean, ekimen ezberdinak, neurtuak, denboran eta erritmoan mailakatuak, ahalik eta zabalenak, lortzeko erantzukizun hori. Ez baita nahikoa izanen erasoaldi orokor hauek geldiarazteko manifestaldi bat, den handiena ere. Merezi du halako lana.\nZorroka Euskara Taldea\n2003-02-20 : 21:14\nEgunkariak jasotako erasoaren berri izan bezain laster Berriozarko Zorroka Taldeak bere elkartasun adeitsuena adierazi nahi die Euskaldunon Egunkariari, atxilotutako lankide eta lagunei, euren familiei eta proiektu horretan lanean diharduten guztiei. Halaber, hauxe adierazi nahi dugu:\n- Euskaldunon Egunkaria ezinbesteko erreferentea da Berriozarko euskaldunontzat, eguneroko ogia bezain beharrezkoa.\n-Euskarak ofizialki ia eskubiderik ez duen zonalde batean Egunkaria gure hatsa eta gure ahotsa izan da behin baino gehiagotan. Izan ere Zorroka Taldearen aldarrikapenek beti izan dute oihartzunik komunikabide horretan; besteak beste, gure herriko kale-izenen toponimari egindako erasoan, pediatra euskaldunaren errebindikazioan, e.a.\n- Eukaldunon Egunkariaren kontrako eraso bortitz hau euskara, euskal kultura eta Euskal Herriaren kontrako eraso garbi bat da eta ikusi nahi ez duenak baino ez du ikusiko.\n- Euskaldunon Egunkariak izan, izaten eta izanen gaitu erosle, harpidedun, laguntzaile eta sustatzaile eta lerro hauen bidez berretsi nahi dugu argi eta ozen: denok gara Egunkaria, Egunero!\n2003-02-20 : 21:42\nEuskaldunon Egunkariaren aurka egindako neurrigabeko eraso honen aurrean, Bertatik Bertara egiten dugunok elkartasuna adierazi nahi dizuegu.\nEuskaraz lan egitea eta irakurtzea ere debekatu nahi digutenez, inoiz baino beharrezkoagoa da egunero Euskaldunon Egunkaria eskuartean izatea. Horregatik, datozen aleak egiteko beharrezko izango duzuen berotasuna eta indarra jaso ezazue.\nEUSKARABILA Euskara Elkartea\n2003-02-20 : 23:06\nEuskarabila euskara elkarteak elkartasuna adierazi nahi die Euskaldunon Egunkariari, bertako langileei eta baita atxiloketa burugabe hauek kaltetu dituen lagun eta erakunde guztiei ere. Atxiloketa hauen bidez Euskaldunon Egunkariari eta euskarari eraso zuzena egin zaiela uste dugu.\nBihar goizean eta egunero Euskaldunon Egunkaria irakurtzeko aukera izan dezagun eta esparru berrietara ere euskara zabaltzeko lan egitera dei egiten dizuegu euskaltzale guztioi.\n2003-02-20 : 23:12\n> > 1-Entzutegi nazionalaren erabakiak ez onartzea\n2- Donostiko manifestaldira joan\n3- Bihar Andoaineko egoitza nagusira joan prezintoa apurtzeko.\n4- Kasko urdinen laguntza eskatu ONUri\n2003-02-20 : 23:18\nUrretxu-Zumarragako Zintzo-Mintzo Euskaltzale Elkartetik, momentu latz hauetan, gure elkartasun osoa adierazi nahi dizuegu bai gaur goizean atxilotutakoei bai zuen senitartekoei. Aldi berean, Egunkariako langileekin bat egiten dugu eta aurrera jarraitzeko gure indar guztia bidali nahi dizuegu. Gure laguntza eta sostengua duzue, denok ikusi nahi baitugu berriz kaleetan Euskaldunon Egunkaria.\nEuskal kulturaren eta euskararen aurkako ekintza honentzat, gure gaitzespena eta atxikimendua adierazi nahi dugu Urretxu-Zumarragatik.\n2003-02-20 : 23:35\n2003-02-21 : 01:01\nBide zuzena hauxe dala sinisten dot. Euskalherri barruan egindako mobilizazio danak espainiar eta frantziar medioak isilaraziko dituez mediatikoki (hala era guzti be egin egingo doguz, eh?) eta beraz blokeo hori haustea derrigorrezkoa da oihartzuna egin nahi badogu. Manifak eta komunikatuak ondo dagoz, baina munduari begira egin behar dogu lan. Idea barriak behar diraz, protestak endogamikoak izan ez deitezen.\nLekeitio - Euskalherria\n2003-02-21 : 01:20\nAnimo danori! Jarraitu bidean aurrera, zuekin izango gara.\nZorrotzako Euskal Txokoa Zorrotz-Morrotz Aldizkaria\n2003-02-21 : 01:35\nGure barrenetik sortutakoa, berriro erneko da.\n2003-02-21 : 01:42\nUrretxu-Zumarragako Ostadar Mendi Taldeak bat\negiten du, une latz hauetan Euskaldunon Egunkariko\nZuzendariekin, beren familiekin eta kazetariekin.\nPrest! eta Berton aldizkariak\n2003-02-21 : 07:11\nBilboaldeko Prest! eta Berton herri aldizkariak egiten ditugun guztien izenean, elkartasuna eta salaketa.\nElkartasuna Euskaldunon Egunkariako behargin guztiei, irakurle guztiei eta, oro har euskalgintzako sektore guztiei. Nahi duzuenarako, hemen gaude. Eta salaketa, adierazpen askatasuna beste behin larriki urratu dutelako eta euskararen mundua bortizki eraso dutelako. Euskarak -eta euskaldunok- bizi behar du.\nTeresa Toda , Iraultzen, LABeko aldizkaria\n2003-02-21 : 07:13\nIraultzen aldizkaritik, gure elkartasun beroena Egunkarian aritzeagatik atxilotuak izan diren pertsona guztiei, baita Egunkariako langileei ere.\nEstatu espaniolaren eraso basatien aurrean, herri bezala erantzun behar dugu, hori baita gure indar handiena; mobilizazioetara adi egon behar gara, ahalik eta jendetsuenak izan daitezen.\n2003-02-21 : 10:33\nArtez Euskara Zerbitzutik gure elkartasun osoa adierazten diegu Egunkariako behargin eta irakurle guztiei eta aurrera jarraitzeko gure berotasuna bidaltzen diegu.\nAldi berean, bat egiten dugu bai atxilotutakoekin bai euren senitartekoekin. Kezkatuta gaude atxilotutakoek jasan dezaketen tratuaz eta guztiak gure artean lehenbailehen egotea nahi dugu.\nAdierazpen askatasunaren, euskal kulturaren eta euskararen kontrako eraso hau salatzen dugu eta, era berean, erasoaldiaren aurrean elkarrekin gogor lan egiteko dei egin diegu euskalgintza eta euskaldun guztiei.\nEuskaraz argitaratzen den egunkari bakarra dugunez, behar-beharrezkoa da Euskaldunon Egunkaria egunero izatea irakurleon eskuetan. Beraz, datozen aleak egiteko beharrezko izango duten indarra bidali eta gure aldetik eman genezakeen laguntza guztia eskaintzen diegu.\n2003-02-21 : 10:56\n> ETA honen errudun ere jartzen ari bazara>\nHori zuk esan duzu. Nik ez dut hori esan. Nik esan dut esan dudana : egur klase batek (besteak beste) herri mugitu honen desmugitzea ekarri duela, eta desmugitze horrek herri honen etsaiak bestela egiten ausartuko ez liratekeen hainbat azio egiten ausartzera eraman dituela. Gai hori ez dut motu propio ekarri foro honetara, baizik eta aurreko adierazpen bati erantzunda. Eta, une honetan, ez dut gehiago gai hori erabiliko. Une honetan distraitzaile gerta baitaiteke. Eta ez dut nahi inor distraitzea. Nahi dut dauden ekimen euskaltzale eta herrizale guztiak helburu bakarrean kontzentratzea; alegia, erantzun hain erabatekoa ematea, non eraso latz, estrategiko, honetatik kaltetuta atera ordez, indartuta atera daitezen euskalgintza eta herrigintza. Eta ez naiz ari larunbateko manifestazio nazionalaz, bakarrik; dezente gehiago egin beharko baita, denbora dezente luzeagoan. Ongi izan, eta larunbatera arte.\nEgun txar guztioi\nGure erantzuna nola bait laguntzea da. Aurpidedun egin esate baterako\n2003-02-21 : 11:31\n12etan Sopelanako udalaren aurrean bilkura Egunkaria ixilduaraztea salatzeko.\nUribe Kostako Euskera Zerbitzua\n2003-02-21 : 16:33\nNik flipatu egiten dut benetan.\nEuskalgintzaren kontrakoa erasoa???? Baina adarra jotzen ari zarete ala zer?? Euskaraz idazten zuelako atxilotu dituzte 10 lagun hauek? Eta aurreko beste 24 atxilotuak ere euskalgintzaren kontrako erasotzat hartu al daiteke be bai???\nMesedez!! Hau beste behin ere, eta ez da oso azkarra izan behar ikusteko, Euskal Herriaren izatearen aldeko borrokan dabilen jendearen aurkako eraso zuzena da. Asteartean eta azteazkenean atxilotutako beste lagun guztiak bezalaxe.\nOrain zer egin behar dugu bakarrik beste egunkari bat sortu, hemetik 3 urtetan(adibidez) berrio itxi dezaten???\nKonponbidea denok dakigu zein dan, eta hori pasatzen da estatu faxista horretatik bereizketa, halako erokerietatik salbu egon ahal izateko.\nBaina horretarako gauzak argi eta garbi esan behar dira eta ez Kontseiluak esan dauen moduan euskararen kontrako erasoa dela adieraziz.\nEuskal Herria eta abertzaleak dituzte jopuntuan, beraz eraik dezagun herri hori.\n2003-02-21 : 23:11\nBadirudi www.egunero.info gainezka dagoela , eta horregatik web honen ispilua egin det . Baina ez dago guzti guztia , beraz norbaitek bere artxibu tenporaletan badauka bidali iezadazue .\neguneroren ispilua www.egunero.tk duzue\n2003-02-24 : 03:21\nEta Ruiz del Olmok Guardia Zibilari agindutakoa, Ertzaintzari(PNVri) agindu izan balio??\nEstatu faxista baten gutiziei amen esaten dien lehendakari batek ekarriko al du bakea herri honetara?\nInork ikusi al zuen Ibarretxe Donostian??\n(ETAren aurkako manifa-muntaia hipokritaren bat antolatzen izango zen...)


Irudietan: Anjel Lertxundiren alde topa egin dute Literaturian - : Urola Kostako Hitza\nIrudietan: Anjel Lertxundiren alde topa egin dute Literaturian\nAtzo eman zioten hasiera letren jaialdiari 'Jenisjoplin' eleberriaren irakurraldiarekin eta Bertso-Maskaradarekin. Festarekin jarraitzeko, beste hainbat ekitaldiren artean, Anjel Lertxundi idazlea omendu dute.\nAnjel Lertxundi idazle oriotarra omendu dute gaur Literaturia jaialdian. 25 urte bete ditu bere Otto Pette eleberriak, eta hori aitzaki hartuta, Lertxundiren omenez topa egin dute Musika Plazan.\nPatxi Santamariak eleberrian oinarritutako performance bat eskaini du, eta bertaratutakoek txundituta ikusi eta entzun dute. Segidan, Izaskun Etxabe Literaturiako antolatzaileak oroigarria eman dio Anjel Lertxundiri kioskoaren gainean. Hala esan dio Etxabek Lertxundiri: “omenaldi hau ez da Otto Pettek 25 urte bete dituelako, asko maite zaitugulako baizik”. Lertxundik, eskerrak emateaz gain, Salbatore Mitxelena idazlea izan du gogoan saria jasotzeko unean. “Ezagutu zuen lehen idazlea” izan zela esan du, eta “ohore bat” izango dela bihar, berari buruzko mahai inguruan parte hartzea.\nIzan ere, ospakizunek aurrera jarraitzen dute literaturaren festan. Hemen dago asteburuan Literaturian izango diren ekitaldi guztien egitaraua ikusgai.


Ondarea | Kultura eta usadioak | Elezaharrak\nArraroa dirudi fantastikotzat, imaginariotzat eta irrealtzat hartzen dugun mundu batek garai jakin batzuetan errealitate eraginkorra izan duenik, eta Artxiboetan gordetzen diren eta desobitzen dihoazen bibliografia zabal baten eta eskuizkribu prozesu luzeen ama izan denik pentsatzea.\nArgi dago nohizbehinka sorgindar psikosia gorbizten direla, 1539eko kasua izan daiteeelarik adibide, jarraian kontatu behar duguna.\nAipatutako datan pertsona aunitz salatuak izan ziren, haien artean Lope de Esparza delakoa, Ibaxeko alkatea zena, kapare familia zahar eta printzipala zuena. Badirudi bere aita jada Calahorrako Inkisizioak prozesatu zuela.\nHauzakideen ustetan semeak aitarengandik heredentzia anitza ei zuen. Egia esan makil eta guzti eskualdeko aztiek enparantza publikoetan eta larrainetan astelehen, asteazken eta ostiraletan zituzten udaletxetara joateagatik hauzitara eraman zuten.\nBeste salaketa batzuk sakramentuak ez jasotzearenak ziren eta kreaturen sakrifizoetan tartean sartzea zen eta aldakirik gabe prozesu hauetan errepikatzen diren deliktu gehiago. Esandako ekintzetan Otsagabiako lau sorginen laguntza zuen eta Espartzako, Itzaltzuko, Ezkarozeko eta Eaurtako (Catalina la Sororaren aberri famatua) beste batzurena.\nSorginik zaharrena Catalina Begieder delakoa zen, sorgin taldean umerik falta ez bazen ere, Fortunio Legaz bezalakoak, hamar urtekoa, bere aitak Jainkoaren eta Sainduen ukatzearen artean hasi zuena.\nIbaxeko alkateak presiditu behar zituen Ibaxeko Batzordeetara denboraldi batez ez joatearen eta zinegotzien edo beste edozeinen jai eta bileretan publikoki ez agertzearen iraina sofritu behar izan zuen, Leoz batxilergoak debekatu baitzion urte bat lehenago kasuari buruzko informazioak hasi zirenean.\nLope de Esparzak leporatzen zitzaizkion egite fantastikoei eman zien ihardespena sen oneko modeloa da. Hala ere, nahiz eta XVI mendean sorginkeria ekintzetan prozesatutako garrantzitsuena eta jakintsuena izan bazitekeen ere, bi hilabeteko herbesteratzeaz zigortuta izan zen.\nIbaxeko alkateaz gain, Pechiri Landa delakoa izan zen aztirik aipagarriena, zeinen izeba, 'La Garrosa', Ezkarozeko teilerian urkatu baitzuten, gau sektak bere batzorde famatuak egiteko aukeratutao lekuan. Gezurra badirudi ere, epaileek bederatzi eta hamaika urteko bi neskatoen aitorpenak kontutan hartu zituzten, gazteak izan arren sorginkerien misterio eta amarruak ongi ezagutzen zituztelako. Honakoa prozesu guztietan errepikatzen da aldaki gehiago edo gutxiagorekin.\n1534 inguruan Zaraitzuko Ibax honetatik Licenciado Balanza ibili zen, Otsagabiako errementaria den Juan Sanzek dioenez. Esaten duenez Licenciado delakoa "justiciando contra las bruxas y bruxos que había en el dicho Valle" ibili zen. Badirudi gaixotasuna jasaten zutenentzat zein sorgin edo aztitzat hartuak zirenentzat arriskutsua izan zen izurrite bat egon zela. Izurrite hauek animoak askarazten zituen eta jendearen gainean haserreak pairarazten zituzten ikara zabaltzen zuten.\nGaiztakeria konjuratzeko bidea bilatzen zebiltzala iritzi askotan banatua zegoen batzarre bat zegoen. Fortunio Legaz delako batek, aztien aurka justizia eskatzen zutenen alde jarri zen, umore txarrez atereaz bileratik. Beste iritzi baten alde zeuden batzuk gaizki hartu zuten eta 1539an gorrotatutako sektaren parte izatea leporatu zioten. Adintxikiko hainbaten deklarazioak ezinbestekoak izan ziren. Adibidez, 11 urteko Catalina Lisonek, hala zioen:\n"Tomó a esta desposante a cuestas Belza y la llevó a la plaza de Ochagavía, en la cual plaza vio esta desposante que andaban danzando al son que tañía una persona nagra que estaba ai, y que al son y chiflido de Martín Garro, bruxo, bailaron un rato". Badaude berdina dioten beste batzuk ere.\nLegazek zioenez ez zen bidezkoa zigorrik jartzea, aitonen semea baitzen, zaraitzuar guztiak legez, orokorrean. Azti edo "pozoñero" zenik ukatzen zuen, baita idiak edo kreaturak hiltzen zituenik ere.\nHasiera batean hiru urteko herbesteratzera zigortuta izan zen, nahiz eta geri hiru hilabetetara aldatu zuten.\nLedeako zubiaren kondaira\nAbderraman errege mairuak Frantziarako bidean Nafarroa zeharkatu behar zuen. Don Sancho erregeak jakitean bere gizonak Erronkariko, Zaraitzuko eta Aezkoako ibaxetara bidali zituen borroka gauzatu zezaten.\nErronkaritarrak eta zaraitzuarrak agintariaren esanak betetzeko prest zeuden. Herrietako kanpaiak entzutean armak edo makilak edo igitaiak hartuta biltzen joan ziren Abderraman erasotzeko.\nMairuaren jendearen bila erronkaritarrak eta zaraitzuarrak joan ziren azkenik, haserre zihoazen etsaiak garaitzeko asmotan eta borroka Ladeako zubian gauzatu zen.\nMairuak nafarrak baino gehiago baziren ere, azken hauek irabazi zuten. Zaraitzuarrek Abderraman hil zuten, burua moztuz.\nSaria Sanchori erakustea pentsatua zuten, pagamendua jasotzekotan.\nErronkaritarrek inbidiaz borroka larrerako bueltan gau batean buruari mihia moztu zioten.\nHorrela bada, erregeak hartu zituenean erronkaritarrek meritua beraiena zela esan zuten, mihia frogatzat baitzeukaten. Eztabaida hasita erregeak baretu zuen bakoitzari harmarri bat emanez. Zaraitzuarrek harmarritzat arkume bat ahoan zuen otsoa eduki behar zuten eta erronkaritarrek beren maltzurkeria erakusten zuen axeri bat.\nInork benetakoa den ez dakien historia Gartxot eta Mikelot (aita eta semea) ditu pertsonaiatzat, Itzalzuko bi bizilagun, kanturako zituzten gaitasunak bereizten zituztena.\nAbodin artzain legez lan egiten zuen Gartxot Orreagako monjeek erromes gidatzat hartu zuten; Mikelot kantari handi batean bihurtzekoatan zebiltzan. Arazoa biek euskaraz Orreagako borrokari buruzko bertso batzuk abestu zituztenean hasi zen, ez baitziren fraideen gustukoak izan. Gartxot monastegitik kanporatzea erabaki zuten, bere semea indarrean bertan geldiaraziz, ez baitzuten bere lanturako gaitasuna desaprobetxatu nahi.\nDenborak aurrera, Gartxot bere semea askatzera joan zen eta biak Itzaltzura itzuli ziren. Hala ere egun batzuren buruan bere bila joan ziren eta Gartxot eta eliz aginpideen artean eztabaida sutsua hasi zen. Mikelot eramaten zutenean, Gartxotek lurretik lokatz bola bat hartu zuen bere semearen ahora botaz, monjeek bere ahotsa goza ezin zezaten, eta gaztea itota hil zen.\n"Itzaltzuko koblakaria"ri heriotz zigorra egokitu zitzaion. Hala ere, azkenean, kondena hamar urtez berak aukeratutako lekuan eraikiko zen gelaska batean guztiz isolatuta egotera murriztu zitzaion. Klilma gogorra egonda ere, Gartxotek Abodi aukeratu zuen. Diotenaren arabera, 1110eko negu hura historian egondako latzenetakoa izan zen. Apirilean, jada neguko hilabeterik hotzenak igarota, aginpideak presoaren egoera zein zen ikustera igo zirenean hilzorian aurkitu zuten. Denbora gutxi pasata hil egin zen.\nBatzuek oraindik Gartxotek okupatu zuen gelaskaren arrastoak ikus daitezkeelakoan daude.\nPentoka baten tontorrean XIII mendeko Gure Andre Muskildakoaren basilika erromanikoa altxatzen da. Bere hormen artean XII mendean tailatutako Birjina gordetzen du, zaraitzuarrek gurtu eta maite dutena.\nSantutegia urrundik ikus daiteke bere hormen txuritasuna dela eta. Eserita dagoen Birjinak eskuineko eskuan lore bat altxatzen du, ezkerrekoa bere belaunetan bedeikatzen eserita dagoen Haurraren sorbaldan jarrita duelarik.\nAntzeko historietan bezala, honakoan zezen bat galdu zuen artzaintxo bat azaltzen da, haritz baten ondoan aurkitu zuena. Hurbiltzean, Amabirjinaren irudia ikusi zuen zuhaitzaren oinean. Bere eskuetan hartuta, utzi beharra izan zuen behiak zihoazelako, baina hurrengo egunean bere bila itzultzearen hitz eman zuen. Ikusmena biratzean irudia desagertua zegoela ikusi zuen.\nEtxerako bueltan zezena berriz galdu zuen, baita leku berean irudia gurtzen aurkitu ere. Handik zebilen gizon batek irudia hartu zuela ikustean lapurtu izana leporatu zion. Otsagabiara eraman zuen eta logela batean itxi, Amabirjina herriko elizan utziz.\nHurrengo egunean ez Amabirjinaren irudia eta ezta umea ere ez zeuden lagatako lekuan. Ondorioz Birgina Ibaxen tronoratuatua izan zen eta artzaintxoa ermitau legez geratu zen, bere aisia harrizko tenplu bat eraikitzen erabiliz. Piztiaren sakutak harriz betetzen zituela diote haritzera bakarrik joaten utziz eta bera karga berria prestatzen gelditzen zela.\nEgungo Muskildako eliza Antso Azkarrak egin zuen, baina zalantza barik lehengoko bat egon zen.\nFrantses Iraultza gauzatzen ari zela irudia Leireko monastegira eraman zuten.\nMuskildako Birjinarenganako gurtza handitzen joan da. Horra hor Carlos Lizarazu, turkiarren aurkako borrokan Muskildako Birjinari laguntza eskatu ziona. Bataila irabaztean Maltako zaldunen bandera basilikan utzi zuen.\nGurtza Zaraitzuko Ibaxan ere hazi egin zen. Mendirako erromesaldia urte batzuen buruan harriak eta eguraldi txarrak uztak txikitzean hasi zen, Birjinari laguntza eskatuta uztak probetxatu zirenean.


Janari dendetara zabalduko du Idazlaguna kanpaina Jardunek - Bergara - Goiena.eus\nJanari dendetara zabalduko du Idazlaguna kanpaina Jardunek\nOihana Elortza 2016-12-14 17:56\nKanpaina berri honekin jendaurrean dituzten karteletan lehentasuna euskarari ematea eskatzen zaie komertzioei, eta bezeroei dendariek hartutako konpromiso hori garrantzitsua eta pozgarria dela adieraztea. Hori adierazten duen esaldi bat, erosi eta prestatutako plater bati jarri eta argazkia Jardunera bidaliz gero, herriko hamazazpi dendak emandako produktu sorta irabaz daiteke.\nNiri inporta dost erosten doten dendan kartelak euskaraz egotia gisako esaldiak erosi edo prestatutako plater baten ondoan jarri, argazkia atera eta Jardunera bidali behar da. Parte-hartzaileak zozketa baten sartuko dira. Zozketa horren saria da: herriko hamazazpi janari dendak emandako produktuekin eta txartelekin osatutako saski bat.\nAbenduaren 19an zabalduko da parte hartzeko epea eta urtarrilaren 1a arte egongo da aukera argazkiak bidaltzeko; urtarrilaren 2an zozketa egingo da. Pertsona bakoitzak hiru argazki bidal ditzake gehienez. Bideak hauexek dira: jardun@topagunea.com edo whatsapp bidez 605 71 24 69 telefono zenbakira.\nEgun 120 komertzio eta beste 60 inguru boluntario daude izena emanda Idazlaguna euskara begibistan programan. Ekimen hori herritarren artean ezagutzera emateko kanpainak egiten ari da orain Jardun; tabernetan egin dute lehenengo eta janari dendetan egingo dute orain.\nAurrekoetan bezala, euskarari bultzadatxoa ematea da helburua. Janari dendetan esku orriak egongo dira kanpainaren informazioarekin. Komertzioei eskatuko zaie jendaurrean dituzten kartelak eta idatziak euskaraz edo elebitan euskarari lehentasuna emanez jartzea; bezeroei, berriz, dendariek hartutako konpromiso hori garrantzitsua eta pozgarria dela eurendako.


Vic-sur-Seille - Wikipedia, entziklopedia askea.\nVic-sur-Seille Frantziako udalerri bat da, Mosela departamenduan dagoena, Ekialde Handia eskualdean. 2013an 1357 biztanle zituen.\nArracourt, Bezange-la-Grande, Juvrecourt, Morville-lès-Vic, Moyenvic eta Salonnes\n666 (%51.5) 629 (%48.7)\n2007an Vic-sur-Seille udalerrian erroldatutako biztanleak 1.357 ziren. Familiak 512 ziren, horien artean 150 pertsona bakarrekoak ziren (71 bakarrik bizi ziren gizonak eta 79 bakarrik bizi ziren emakumeak), 139 seme-alabarik gabeko familiak ziren, 179 seme-alabak dituzten bikoteak ziren eta 44 seme-alabak dituzten guraso-bakarreko familiak ziren.\n2007an 611 etxebizitza zeuden, 524 familiaren etxebizitza nagusia ziren, 12 bigarren erresidentzia ziren eta 75 hutsik zeuden. 446 etxeak ziren eta 163 apartamentuak ziren. 524 etxebizitza nagusietatik 333 bere jabearen bizilekua ziren, 167 alokairuan okupaturik zeuden eta 24 doan lagata zeuden; 4 etxek gela bat zuten, 22 etxek bi zituzten, 68 etxek hiru zituzten, 127 etxek lau zituzten eta 303 etxek bost zituzten. 323 etxek euren parking plaza propioa zuten azpian. 256 etxetan ibilgailu bat zegoen eta 184 etxetan bat baino gehiago zituzten.\nVic-sur-Seille udalerriko biztanleria-piramidea 2009an .\n2007an lan egiteko adina zuten pertsonak 853 ziren, horien artean 608 aktiboak ziren eta 245 inaktiboak ziren. 608 pertsona aktiboetatik 530 lanean zeuden (277 gizon eta 253 emakume) eta 78 langabezian zeuden (38 gizon eta 40 emakume). 245 pertsona inaktiboetatik 69 erretiraturik zeuden, 58 ikasten zeuden eta 118 "bestelako inaktibo" gisa sailkaturik zeuden.\n2009an Vic-sur-Seille udalerrian 535 unitate fiskal zeuden, 1.312,5 pertsonek osaturik. Pertsona bakoitzeko diru-sarrera fiskalaren mediana urteko 16.529 euro zen.\n2007an zeuden 46 komertzioetatik, 3 janari enpresak ziren, 1 bestelako produktu industrialen fabrikazioko enpresa zen, 3 eraikuntza enpresak ziren, 7 ibilgailuen saltze eta konpontze enpresak ziren, 3 garraio enpresak ziren, 5 ostalaritza eta jatetxe enpresak ziren, 2 finantziazio enpresak ziren, 1 higiezinen enpresa zen, 6 zerbitzu enpresak ziren, 12 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 12 zerbitzu publikoetatik, 1 jendarmeria zen, 1 posta bulegoa, 1 autoeskola, 2 igeltseroak, 1 margolaria, 2 ile apaindegiak, 1 albaitaria, 2 jatetxeak eta 1 apaindegia.\n2009an zeuden 7 establezimendu komertzialetatik, 2 120 m2 baino gutxiagoko dendak, 3 okindegiak, 1 liburu denda zen eta 1 arropa denda zen.\n2000. urtean Vic-sur-Seille udalerrian 9 nekazaritza-ustiategi zeuden, 725 hektarea erabiltzen.\nMoyenvic (2,4 km)\nSalonnes (2,6 km)\nMorville-lès-Vic (3,8 km)\nChâteau-Salins (4,6 km)\nJuvrecourt (5,0 km)\nXanrey (5,2 km)\nChambrey (5,2 km)\nBezange-la-Grande (5,8 km)\nMarsal (5,8 km)\nHaraucourt-sur-Seille (5,8 km)\nAzken aldaketa 18 urria 2021(e)an, 12:46(e)tan